title: Σύσταση του Συμβουλίου, της  14ης Μαρτίου 2006 , για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (έκτου ΕΤΑ) για το οικονομικό έτος 2004

text:
               18.3.2006

               EL

               Επίσημη Εφημερίδα της Ευρωπαϊκής Ένωσης

               L 81/9

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 14ης Μαρτίου 2006
   για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (έκτου ΕΤΑ) για το οικονομικό έτος 2004
   (2006/220/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την τρίτη σύμβαση ΑΚΕ-ΕΟΚ, που υπεγράφη στο Λομέ στις 8 Δεκεμβρίου 1984,
   την εσωτερική συμφωνία 86/126/ΕΟΚ για τη χρηματοδότηση και τη διαχείριση των ενισχύσεων της Κοινότητας (1), και ιδίως το άρθρο 29 παράγραφος 3,
   το δημοσιονομικό κανονισμό, της 11ης Νοεμβρίου 1986, του Έκτου Ευρωπαϊκού Ταμείου Ανάπτυξης (έκτο ΕΤΑ) (2), και ιδίως τα άρθρα 66 έως 73,
   Έχοντας εξετάσει το λογαριασμό διαχείρισης και τον ισολογισμό της λειτουργίας του έκτου ΕΤΑ, που εγκρίθηκαν στις 31 Δεκεμβρίου 2004, καθώς και την έκθεση του Ελεγκτικού Συνεδρίου για το οικονομικό έτος 2004, που συνοδεύεται από τις απαντήσεις της Επιτροπής (3),
   Εκτιμώντας ότι βάσει του άρθρου 29 παράγραφος 3 της προαναφερθείσας εσωτερικής συμφωνίας, η απαλλαγή από την ευθύνη για τη δημοσιονομική διαχείριση του έκτου ΕΤΑ παρέχεται στην Επιτροπή από το Ευρωπαϊκό Κοινοβούλιο ύστερα από σύσταση του Συμβουλίου,
   Εκτιμώντας ότι η εκτέλεση των εργασιών του έκτου ΕΤΑ, από την Επιτροπή, κατά το οικονομικό έτος 2004, ήταν στο σύνολό της ικανοποιητική,
   ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του έκτου ΕΤΑ για το οικονομικό έτος 2004.

      Βρυξέλλες, 14 Μαρτίου 2006.

            Για το Συμβούλιο

            Ο Πρόεδρος

         K.-H. GRASSER

      (1)  ΕΕ L 86 της 31.3.1986, σ. 210· συμφωνία όπως τροποποιήθηκε τελευταία από την απόφαση 86/281/ΕΟΚ του Συμβουλίου (ΕΕ L 178 της 2.7.1986, σ. 13).

      (2)  ΕΕ L 325 της 20.11.1986, σ. 42.

      (3)  ΕΕ C 301 της 30.11.2005, σ. 249.


title: Σύσταση του Συμβουλίου, της 11ης Ιουλίου 2017, σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2017 και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2017

text:
               9.8.2017

               EL

               Επίσημη Εφημερίδα της Ευρωπαϊκής Ένωσης

               C 261/12

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 11ης Ιουλίου 2017
   σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2017 και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2017
   (2017/C 261/03)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 16 Νοεμβρίου 2016 η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2017 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε την έκθεση του μηχανισμού επαγρύπνησης, στην οποία η Τσεχική Δημοκρατία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)

               Η έκθεση χώρας του 2017 για την Τσεχική Δημοκρατία δημοσιεύτηκε στις 22 Φεβρουαρίου 2017. Στην έκθεση αξιολογήθηκε η πρόοδος της Τσεχικής Δημοκρατίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Τσεχικής Δημοκρατίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Από την ανάλυσή της, η Επιτροπή καταλήγει στο συμπέρασμα ότι η Τσεχική Δημοκρατία δεν εμφανίζει μακροοικονομικές ανισορροπίες.

               (3)

               Στις 25 Απριλίου 2017 η Τσεχική Δημοκρατία υπέβαλε το εθνικό της πρόγραμμα μεταρρυθμίσεων για το 2017 και στις 28 Απριλίου 2017 το πρόγραμμα σύγκλισης για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)

               Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3), όταν είναι αναγκαίο για τη στήριξη της εφαρμογής των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και στα σχετικά προγράμματα. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

               (5)

               Επί του παρόντος η Τσεχική Δημοκρατία υπόκειται στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σύγκλισης για το 2017 η κυβέρνηση σχεδιάζει την επίτευξη δημοσιονομικού πλεονάσματος σε ονομαστικούς όρους κατά την περίοδο 2016-2020. Ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα ύψους 1,0 % του ΑΕΠ — εξακολουθεί να τηρείται με ένα περιθώριο απόκλισης καθ’ όλη την περίοδο του προγράμματος. Σύμφωνα με το πρόγραμμα σύγκλισης του 2017, ο δείκτης του χρέους γενικής κυβέρνησης προς το ΑΕΠ αναμένεται να μειωθεί σταδιακά σε 32,7 % το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ευλογοφανές. Μολονότι οι κίνδυνοι όσον αφορά την επίτευξη των δημοσιονομικών στόχων φαίνονται σε γενικές γραμμές ισορροπημένοι, η σημαντική μείωση των δημόσιων επενδύσεων το 2016 σε συνδυασμό με την έναρξη ενός νέου κύκλου των ταμείων της Ένωσης θα μπορούσε να οδηγήσει σε μεγαλύτερη από την αναμενόμενη ανάκαμψη των δημόσιων επενδύσεων το 2017. Με βάση τις εαρινές προβλέψεις του 2017 της Επιτροπής, το διαρθρωτικό ισοζύγιο προβλέπεται να μειωθεί σε 0 % του ΑΕΠ το 2017 και σε -0,2 % του ΑΕΠ το 2018, εξακολουθώντας να υπερβαίνει τον μεσοπρόθεσμο δημοσιονομικό στόχο. Συνολικά, το Συμβούλιο είναι της γνώμης ότι η Τσεχική Δημοκρατία προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2017 και το 2018.

               (6)

               Η Τσεχική Δημοκρατία εξακολουθεί να εμφανίζει μέτριους κινδύνους για τη δημοσιονομική βιωσιμότητα μακροπρόθεσμα. Οι κίνδυνοι αυτοί πηγάζουν κυρίως από τις προβλεπόμενες επιπτώσεις των δημόσιων δαπανών που συνδέονται με τη γήρανση του πληθυσμού, ιδίως στον τομέα της ιατροφαρμακευτικής περίθαλψης και των συντάξεων. Η προβλεπόμενη αύξηση των μακροπρόθεσμων δαπανών για την ιατροφαρμακευτική περίθαλψη αποτελεί πηγή ανησυχίας, αφενός, από την άποψη της διακυβέρνησης και, αφετέρου, της σχέσης κόστους-αποτελεσματικότητας του συστήματος ιατροφαρμακευτικής περίθαλψης, το οποίο βασίζεται σε μεγάλο βαθμό στην περισσότερο δαπανηρή ενδονοσοκομειακή περίθαλψη. Επί του παρόντος ορισμένα μέτρα βρίσκονται σε διάφορα στάδια υλοποίησης, αλλά τα αποτελέσματα δεν είναι ακόμα ορατά. Τα μέτρα που θεσπίστηκαν πρόσφατα ή που σχεδιάζονται για την τροποποίηση του συνταξιοδοτικού συστήματος ενδέχεται, αν εφαρμοστούν, να οδηγήσουν σε επιδείνωση των δημόσιων οικονομικών μακροπρόθεσμα. Πρώτον, το Κοινοβούλιο θέσπισε νομοθεσία που παρέχει στην κυβέρνηση την εξουσία να προσαρμόζει με μεγαλύτερη ευελιξία τον μηχανισμό τιμαριθμικής αναπροσαρμογής των συντάξεων. Το Κοινοβούλιο συζητεί επίσης προτάσεις για ανώτατο νόμιμο όριο ηλικίας συνταξιοδότησης στα 65 έτη και θέσπιση μηχανισμού τακτικής αναθεώρησης για την ηλικία συνταξιοδότησης. Περαιτέρω αλλαγές, όπως μια πιο γενναιόδωρη μέθοδος τιμαριθμικής προσαρμογής των συντάξεων και διαφοροποιημένες εισφορές κοινωνικής ασφάλισης ανάλογα με τον αριθμό παιδιών, είναι επίσης επί του παρόντος υπό συζήτηση.

               (7)

               Ο νόμος περί δημοσιονομικής ευθύνης που εγκρίθηκε από το Κοινοβούλιο τον Ιανουάριο του 2017 έχει ως στόχο να αντιμετωπίσει τις κύριες ελλείψεις του τσεχικού φορολογικού πλαισίου, δεδομένου ότι πρόσφατα αξιολογήθηκε ως ένα από τα πιο ελλιπή στην Ένωση. Ωστόσο, δεν έχει ακόμη οριστεί ανεξάρτητο δημοσιονομικό συμβούλιο για την παρακολούθηση της εφαρμογής των κανόνων. Επιπλέον, η εφαρμογή των μέτρων που θεσπίστηκαν πρόσφατα θα είναι καθοριστικής σημασίας προκειμένου να καταστεί το δημοσιονομικό πλαίσιο πιο αποτελεσματικό και σταθερό.

               (8)

               Η Τσεχική Δημοκρατία είναι αντιμέτωπη με προκλήσεις όσον αφορά την πρόληψη της διαφθοράς, καθώς και με ανεπάρκειες στον τομέα των δημόσιων συμβάσεων. Μολονότι ορισμένα μέτρα που περιλαμβάνονται στο κυβερνητικό πρόγραμμα για την καταπολέμηση της διαφθοράς έχουν υλοποιηθεί και άλλες μεταρρυθμίσεις εκκρεμούν, στην πράξη η διαφθορά δεν διώκεται συστηματικά. Γενικά, στον τσεχικό τομέα δημόσιων συμβάσεων εξακολουθεί να μην υπάρχει επαρκής ανταγωνισμός, γεγονός το οποίο αποτυπώνεται στον μεγάλο αριθμό διαδικασιών με μία και μόνη προσφορά και απευθείας αναθέσεων, ιδίως στον τομέα της ΤΠ. Οι ανεπάρκειες στην υποστήριξη για την κατάρτιση και η απουσία δομών συγκεντρωτικών αγορών και κέντρων ικανοτήτων εμποδίζουν την επαγγελματοποίηση και καθιστούν δυσκολότερη την επίτευξη καλής σχέσης ποιότητας/τιμής στις δημόσιες συμβάσεις. Είναι επίσης χαρακτηριστική εν προκειμένω η πολύ περιορισμένη χρήση της ποιότητας ως κριτηρίου ανάθεσης. Η μετάβαση στις ηλεκτρονικές δημόσιες συμβάσεις εξακολουθεί να αντιμετωπίζει σημαντικές προκλήσεις. Σε αυτές συγκαταλέγονται η ανάγκη να βελτιωθεί η κρατική πλατφόρμα ηλεκτρονικών δημόσιων συμβάσεων «Εθνικό Ηλεκτρονικό Εργαλείο» και να αποσαφηνιστούν οι όροι για τη συνέχιση της χρήσης ιδιωτικών πλατφορμών που δραστηριοποιούνται ήδη στην τσεχική αγορά ηλεκτρονικών δημόσιων συμβάσεων.

               (9)

               Το επιχειρηματικό περιβάλλον στην Τσεχική Δημοκρατία επιβαρύνεται από υψηλό κανονιστικό φόρτο και πολυάριθμα διοικητικά εμπόδια, ιδίως τις διαδικασίες αδειοδότησης και τη φορολογική νομοθεσία. Τον Σεπτέμβριο του 2016 η κυβέρνηση παρουσίασε τροπολογία στο νόμο περί κατασκευών και στη συναφή νομοθεσία με σκοπό την επιτάχυνση και τον εξορθολογισμό της διαδικασίας για τη χορήγηση οικοδομικών αδειών με την ενσωμάτωση της εκτίμησης περιβαλλοντικών επιπτώσεων σε αυτή. Η τροπολογία εξετάζεται επί του παρόντος από το Κοινοβούλιο. Το κόστος φορολογικής συμμόρφωσης για τις επιχειρήσεις εξακολουθεί να υπερβαίνει τον μέσο όρο της Ένωσης. Στις αδυναμίες συγκαταλέγονται επίσης οι συχνές τροποποιήσεις του φορολογικού κώδικα. Η αντιμετώπιση της μη συμμόρφωσης με τις φορολογικές υποχρεώσεις εξακολουθεί να συνιστά προτεραιότητα για τις αρχές της Τσεχικής Δημοκρατίας· ωστόσο, δεν δίνεται μεγάλη έμφαση στην απλούστευση. Στόχος του νόμου σχετικά με τον φόρο εισοδήματος, ο οποίος δεν έχει ακόμα υποβληθεί, είναι να απλοποιηθεί ο φορολογικός κώδικας, αλλά το νομοσχέδιο δεν είναι ακόμη διαθέσιμο.

               (10)

               Η χρήση υπηρεσιών ηλεκτρονικής διακυβέρνησης στην Τσεχική Δημοκρατία είναι από τις χαμηλότερες στην Ένωση, αλλά έχει αυξηθεί από το 2015. Οι τσεχικές αρχές έλαβαν μέτρα προκειμένου να βελτιωθεί η διαθεσιμότητα υπηρεσιών ηλεκτρονικής διακυβέρνησης, αλλά πολλά μέτρα είναι ακόμα σε εξέλιξη και ορισμένα επιμέρους μέτρα δεν έχουν δρομολογηθεί ακόμη. Η αρμοδιότητα για την παροχή υπηρεσιών κατανέμεται σε διάφορα υπουργεία και οι ενδιαφερόμενοι φορείς θεωρούν ότι η διατομεακή συνεργασία είναι περιορισμένη.

               (11)

               Η ένταση Ε & Α έχει αυξηθεί σημαντικά τα τελευταία έτη, αλλά αυτό δεν συνδυάζεται με αντίστοιχες βελτιώσεις στην ποιότητα των αποτελεσμάτων Ε & Α. Οι μεταρρυθμίσεις στη διακυβέρνηση του συστήματος Ε & Α συνεχίζονται, αλλά δεν έχουν ακόμη εφαρμοστεί πλήρως. Τον Φεβρουάριο του 2017 η κυβέρνηση ενέκρινε νέα μεθοδολογία αξιολόγησης (Metodika 17+), η οποία έχει ως στόχο να ενισχυθούν οι μηχανισμοί που συνδέονται με την κατανομή της χρηματοδότησης για τη βασική και την εφαρμοσμένη έρευνα. Λαμβάνεται δέσμη μέτρων προκειμένου να διευκολυνθεί η μεγαλύτερη διασύνδεση πανεπιστημίων και επιχειρήσεων, με βάση το διαρθρωτικό αποτέλεσμα από τις εθνικές πλατφόρμες καινοτομίας.

               (12)

               Τα εκπαιδευτικά αποτελέσματα είναι γενικά ικανοποιητικά, αλλά οι βασικές δεξιότητες έχουν σημειώσει επιδείνωση. Οι επιδόσεις επηρεάζονται σε μεγάλο βαθμό από το κοινωνικοοικονομικό υπόβαθρο των μαθητών. Τα χαμηλά επίπεδα εκπαιδευτικών αποτελεσμάτων των μειονεκτουσών ομάδων, ιδίως της κοινότητας των Ρομά, είναι σαφώς ανησυχητικά. Εκτιμάται ότι πολύ μεγάλο ποσοστό των παιδιών Ρομά εγκαταλείπει πρόωρα τη σχολική εκπαίδευση. Έχει ληφθεί σημαντικός αριθμός νομοθετικών και διοικητικών μέτρων για την προώθηση της εκπαίδευσης χωρίς αποκλεισμούς, τα οποία αρχίζουν τώρα να υλοποιούνται. Τα μέτρα αυτά αναμένεται να συμβάλουν στη μείωση των αποκλίσεων στο μορφωτικό επίπεδο και τις σχολικές επιδόσεις μεταξύ των παιδιών Ρομά και των υπόλοιπων παιδιών. Τον Μάρτιο του 2016 το Κοινοβούλιο ενέκρινε τροποποιήσεις του νόμου για την εκπαίδευση με τις οποίες, αφενός, η υποχρεωτική εκπαίδευση επεκτάθηκε έως το τελευταίο έτος της προσχολικής εκπαίδευσης και, αφετέρου, διασφαλίστηκε ότι τα παιδιά μικρότερης ηλικίας δικαιούνται μια θέση σε παιδικό σταθμό. Εντούτοις, οι ανισότητες στο εκπαιδευτικό σύστημα συνιστούν φραγμό για τη βελτίωση της ποιότητας του ανθρώπινου κεφαλαίου και εμποδίζουν επίσης την επίτευξη αποτελεσμάτων στην αγορά εργασίας μετά το πέρας της σχολικής εκπαίδευσης. Τα αυξημένα καθήκοντα των εκπαιδευτικών και η γήρανση του πληθυσμού των διδασκόντων σημαίνουν ότι η ελκυστικότητα του επαγγέλματος του εκπαιδευτικού εξακολουθεί να συνιστά πρόκληση. Αυτό οφείλεται εν μέρει στις συγκριτικά χαμηλές αμοιβές, αν και οι μισθοί αυξήθηκαν τα τελευταία έτη. Ένα νέο σύστημα σταδιοδρομίας των εκπαιδευτικών και του παιδαγωγικού προσωπικού, το οποίο σχεδιάστηκε προκειμένου να αυξηθεί η ελκυστικότητα του επαγγέλματος, εγκρίθηκε τελικά από την κυβέρνηση μετά από πολλές αναβολές. Αναπτύσσονται ευκαιρίες συνεχούς επαγγελματικής εξέλιξης για τους εκπαιδευτικούς με σημαντική στήριξη από κονδύλια της Ένωσης, ιδίως δραστηριότητες επαγγελματικής εξέλιξης σχετικές με τη διδασκαλία μεικτών ομάδων και τη χωρίς αποκλεισμούς εκπαίδευση. Τον Ιανουάριο του 2016 εγκρίθηκε από το Κοινοβούλιο η μεταρρύθμιση της τριτοβάθμιας εκπαίδευσης και τα αποτελέσματά της πρέπει να παρακολουθούνται. Είναι επίσης προγραμματισμένη η μεταρρύθμιση του συστήματος χρηματοδότησης των ιδρυμάτων τριτοβάθμιας εκπαίδευσης.

               (13)

               Το ποσοστό ανεργίας στην Τσεχική Δημοκρατία εξακολουθεί να μειώνεται. Οι συνθήκες αυξανόμενης στενότητας στην αγορά εργασίας καθιστούν δύσκολο για τους εργοδότες να προσλαμβάνουν εργαζομένους. Υπάρχουν ακόμα ορισμένες δυνατότητες να καλυφθούν οι ελλείψεις με την κινητοποίηση των υποεκπροσωπούμενων ομάδων, όπως είναι οι γυναίκες με μικρά παιδιά, οι ανειδίκευτοι εργαζόμενοι και τα μέλη της κοινότητας των Ρομά. Η αύξηση της ικανότητας των δημόσιων υπηρεσιών απασχόλησης να προσεγγίζουν και να ενεργοποιούν αυτές τις ομάδες, σε συνδυασμό με κατάλληλες και καλά στοχευμένες ενεργές πολιτικές για την αγορά εργασίας, καθώς και με εξατομικευμένες υπηρεσίες, θα συμβάλουν στην αύξηση της συμμετοχής των αναξιοποίητων ομάδων. Η συμμετοχή των γυναικών με μικρά παιδιά στην αγορά εργασίας παρεμποδίζεται από τη μόνιμη έλλειψη οικονομικά προσιτών και ποιοτικών υπηρεσιών παιδικής φροντίδας, ιδίως για παιδιά ηλικίας έως 3 ετών, από τις γονικές άδειες μεγάλης διάρκειας, από την περιορισμένη χρήση ευέλικτων ρυθμίσεων του χρόνου εργασίας και από τους δύο γονείς και από το χαμηλό ποσοστό λήψης γονικής άδειας από τους πατέρες. Τα τελευταία έτη έχουν ληφθεί ορισμένα μέτρα για την αντιμετώπιση αυτών των ζητημάτων. Ωστόσο, τα αποτελέσματα στην αγορά εργασίας για τους ανειδίκευτους εργαζόμενους είναι σε αξιοσημείωτο βαθμό χαμηλότερα σε σύγκριση με όλες τις άλλες ομάδες. Το Κοινοβούλιο συζητεί επί του παρόντος το νομοθετικό πλαίσιο για την κοινωνική στέγαση, με το οποίο αναμένεται να θεσπιστούν εθνικά πρότυπα και ομάδες στόχοι.

               (14)

               Στο πλαίσιο του Ευρωπαϊκού Εξαμήνου του 2017, η Επιτροπή προέβη σε ολοκληρωμένη ανάλυση της οικονομικής πολιτικής της Τσεχικής Δημοκρατίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας για το 2017 και το εθνικό πρόγραμμα σύγκλισης για το 2017, καθώς και τη συνέχεια που δόθηκε στις συστάσεις που είχαν απευθυνθεί προς την Τσεχική Δημοκρατία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Τσεχική Δημοκρατία, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (15)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2017 και είναι της γνώμης (4) ότι η Τσεχική Δημοκρατία αναμένεται να συμμορφωθεί με τις διατάξεις του Συμφώνου Σταθερότητας και Ανάπτυξης,

         ΣΥΝΙΣΤΑ στην Τσεχική Δημοκρατία να λάβει μέτρα το 2017 και το 2018 προκειμένου:

               1.

               Να εξασφαλιστεί η μακροπρόθεσμη βιωσιμότητα των δημόσιων οικονομικών ενόψει της γήρανσης του πληθυσμού. Να αυξηθεί η αποτελεσματικότητα των δημόσιων δαπανών, ιδίως με την καταπολέμηση της διαφθοράς και των αναποτελεσματικών πρακτικών στον τομέα των δημόσιων συμβάσεων.

               2.

               Να αρθούν τα εμπόδια για την ανάπτυξη, ιδίως με τον εξορθολογισμό των διαδικασιών για τη χορήγηση οικοδομικών αδειών και την περαιτέρω μείωση του διοικητικού φόρτου για τις επιχειρήσεις, με την ανάπτυξη βασικών υπηρεσιών ηλεκτρονικής διακυβέρνησης, με τη βελτίωση της ποιότητας της Ε & Α και με την αύξηση της απασχόλησης των υποεκπροσωπούμενων ομάδων.

      Βρυξέλλες, 11 Ιουλίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 209 της 2.8.1997, σ. 1.

      (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (4)  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97.


title: 2012/148/ΕΕ: Σύσταση της Επιτροπής, της 9ης Μαρτίου 2012 , σχετικά με τις προετοιμασίες για την εμπορική εξάπλωση των έξυπνων συστημάτων μέτρησης

text:
               13.3.2012

               EL

               Επίσημη Εφημερίδα της Ευρωπαϊκής Ένωσης

               L 73/9

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 9ης Μαρτίου 2012
   σχετικά με τις προετοιμασίες για την εμπορική εξάπλωση των έξυπνων συστημάτων μέτρησης
   (2012/148/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Τα έξυπνα δίκτυα σηματοδοτούν μια νέα εξέλιξη στην πορεία ενίσχυσης του ρόλου των καταναλωτών, για τη μεγαλύτερη ενσωμάτωση των ανανεώσιμων πηγών ενέργειας στο δίκτυο και υψηλότερη ενεργειακή απόδοση, και συμβάλλουν σημαντικά στη μείωση των εκπομπών αερίων του θερμοκηπίου, στη δημιουργία θέσεων απασχόλησης και στην τεχνολογική ανάπτυξη στην Ευρωπαϊκή Ένωση.

               (2)

               Σύμφωνα με την οδηγία 2009/72/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά ηλεκτρικής ενεργείας και για την κατάργηση της οδηγίας 2003/54/ΕΚ (1), και την οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ (2), τα κράτη μέλη πρέπει να εξασφαλίζουν την εφαρμογή έξυπνων συστημάτων μέτρησης, τα οποία βοηθούν την ενεργό συμμετοχή των καταναλωτών στην αγορά ηλεκτρικής ενέργειας. Η εφαρμογή αυτών των συστημάτων μέτρησης είναι δυνατόν να υπόκειται σε οικονομική αξιολόγηση όλων των μακροπρόθεσμων στοιχείων κόστους και οφέλους για την αγορά και τους μεμονωμένους καταναλωτές ή σε διερεύνηση της μορφής έξυπνης μέτρησης που είναι οικονομικά εύλογη και αποδοτική, καθώς και του χρονικού πλαισίου εντός του οποίου είναι εφικτή η γενικευμένη εγκατάσταση των συστημάτων.

               (3)

               Στην ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 12ης Απριλίου 2011, με τίτλο «Έξυπνα ηλεκτρικά δίκτυα: από την καινοτομία στην αξιοποίηση» (3), προαναγγέλλεται σειρά μέτρων, στα οποία συγκαταλέγονται η παρακολούθηση της προόδου των κρατών μελών, ο καθορισμός κατευθυντήριων γραμμών σχετικά με τους βασικούς δείκτες επιδόσεων και κατευθυντήριων γραμμών για τον καθορισμό της μεθοδολογίας όσον αφορά τα προγράμματα των κρατών μελών σχετικά με την εφαρμογή των έξυπνων μετρητών, καθώς και για τις αναλύσεις κόστους οφέλους.

               (4)

               Στο ψηφιακό θεματολόγιο για την Ευρώπη απαριθμείται σειρά κατάλληλων μέτρων, ιδίως όσον αφορά την προστασία των δεδομένων στην Ένωση, την ασφάλεια δικτύων και πληροφοριών, τις επιθέσεις στον κυβερνοχώρο και τις λειτουργίες για τα έξυπνα δίκτυα και μετρήσεις. Τα κράτη μέλη, σε συνεργασία με τη βιομηχανία, την Επιτροπή και άλλα ενδιαφερόμενα μέρη, πρέπει να λαμβάνουν τα κατάλληλα μέτρα για να εξασφαλιστεί συνεκτική προσέγγιση.

               (5)

               Ένα από τα βασικά καθήκοντα και προϋποθέσεις για τη χρήση έξυπνων συστημάτων μέτρησης είναι να βρεθούν οι κατάλληλες τεχνικές και νομικές λύσεις που διασφαλίζουν την προστασία των προσωπικών δεδομένων, η οποία είναι θεμελιώδες δικαίωμα βάσει του άρθρου 8 του Χάρτη των Θεμελιωδών Δικαιωμάτων της Ευρωπαϊκής Ένωσης και του άρθρου 16 του Συνθήκης για τη λειτουργία της Ευρωπαϊκής Ένωσης. Τα κράτη μέλη και τα ενδιαφερόμενα μέρη πρέπει να διασφαλίζουν, ιδίως κατά την αρχική φάση της εμπορικής εξάπλωσης των έξυπνων μετρητών, ότι παρακολουθούνται οι εφαρμογές έξυπνων συστημάτων μέτρησης και ότι γίνονται σεβαστά τα θεμελιώδη δικαιώματα και οι ελευθερίες των πολιτών.

               (6)

               Τα έξυπνα συστήματα μέτρησης καθιστούν δυνατή την επεξεργασία δεδομένων, στα οποία συγκαταλέγονται κατά κύριο λόγο τα προσωπικά δεδομένα. Επιπλέον, η γενικευμένη εγκατάσταση των έξυπνων δικτύων και των έξυπνων συστημάτων μέτρησης πρέπει να καταστήσει δυνατή στους προμηθευτές και τους διαχειριστές δικτύων την εξέλιξη από μία ευρεία θεώρηση της ενεργειακής συμπεριφοράς στη συγκέντρωση λεπτομερών πληροφοριών σχετικά με την ενεργειακή συμπεριφορά των επιμέρους τελικών καταναλωτών.

               (7)

               Τα δικαιώματα και οι υποχρεώσεις που προβλέπονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας προσωπικών δεδομένων και για την ελεύθερη κυκλοφορία των δεδομένων αυτών (4), και στην οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των προσωπικών δεδομένων και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) (5), εφαρμόζονται πλήρως για τις έξυπνες μετρήσεις με επεξεργασία προσωπικών δεδομένων, ιδίως όσον αφορά τη χρήση των διαθέσιμων στο κοινό υπηρεσιών ηλεκτρονικών επικοινωνιών για τις συμβατικές και εμπορικές σχέσεις με τους πελάτες.

               (8)

               Οι γνωμοδοτήσεις της ομάδας εργασίας για την προστασία των φυσικών προσώπων έναντι της επεξεργασίας προσωπικών δεδομένων, που συστάθηκε σύμφωνα το άρθρο 29 της οδηγίας 95/46/ΕΚ, παρέχουν καθοδήγηση για τον εντοπισμό και την ανάπτυξη «βέλτιστων διαθέσιμων τεχνικών» με σκοπό τη διασφάλιση των προσωπικών δεδομένων και την εγγύηση της ασφάλειας των δεδομένων όταν αυτά υποβάλλονται σε επεξεργασία στο πλαίσιο έξυπνων συστημάτων μέτρησης και έξυπνων δικτύων.

               (9)

               Υπό το πρίσμα του δυναμικού γενικευμένης εγκατάστασης των έξυπνων δικτύων, ιδιαίτερη προσοχή πρέπει να δοθεί στην ασφάλεια και την προστασία των προσωπικών δεδομένων που επεξεργάζονται έξυπνα συστήματα μέτρησης. Εν προκειμένω, οι εκτιμήσεις των επιπτώσεων στην προστασία δεδομένων πρέπει να καθιστούν δυνατόν στις αρχές προστασίας δεδομένων να εντοπίζουν εξαρχής τους κινδύνους για την προστασία των δεδομένων που ενέχουν οι εξελίξεις των έξυπνων δικτύων.

               (10)

               Προτού τα έξυπνα συστήματα μέτρησης εξαπλωθούν και χρησιμοποιηθούν ευρέως, πρέπει να ενσωματωθούν σε αυτά χαρακτηριστικά για την προστασία των δεδομένων και την ασφάλεια των πληροφοριών. Αυτά τα χαρακτηριστικά είναι δυνατόν να βελτιώσουν ουσιαστικά τον έλεγχο εκ μέρους των καταναλωτών της επεξεργασίας προσωπικών δεδομένων.

               (11)

               Τα κράτη μέλη πρέπει να συνεργαστούν με τη βιομηχανία και την κοινωνία των πολιτών, ιδίως με τις εθνικές αρχές προστασίας δεδομένων, για να προωθήσουν και να υποστηρίξουν την καθιέρωση της αρχής της «εκ σχεδιασμού ασφάλειας και προστασίας δεδομένων» σε πρώιμο στάδιο της ανάπτυξης των έξυπνων δικτύων, ιδιαίτερα για την εμπορική εξάπλωση των έξυπνων συστημάτων μέτρησης.

               (12)

               Κάθε μέρος που επεξεργάζεται προσωπικά δεδομένα στο πλαίσιο των έξυπνων συστημάτων μέτρησης πρέπει να λαμβάνει όλα τα εύλογα μέτρα για να εξασφαλίζει ότι δεν είναι δυνατόν βάσει των δεδομένων να ανιχνευτεί ταυτοποιημένο ή ταυτοποιήσιμο φυσικό πρόσωπο με οποιονδήποτε τρόπο είναι πιθανό να χρησιμοποιήσει ο διαχειριστής του δικτύου ή οποιοδήποτε άλλο τρίτο μέρος, εάν κατά την επεξεργασία των δεδομένων τηρούνται οι ισχύουσες βασικές αρχές και νομικές διατάξεις για την προστασία των δεδομένων.

               (13)

               Στην ανακοίνωση της Επιτροπής, της 2ας Μαΐου 2007 σχετικά με την «Προώθηση της προστασίας των δεδομένων μέσω τεχνολογιών για τη βελτίωση της προστασίας της ιδιωτικότητας (ΤΒΙ)» (6), καθορίζονται σαφώς μέτρα για την επίτευξη των στόχων της ελαχιστοποίησης της επεξεργασίας προσωπικών δεδομένων και τη χρήση ανώνυμων ή ψευδώνυμων δεδομένων, όπου αυτό είναι δυνατόν, με την υποστήριξη της ανάπτυξης των ΤΒΙ και τη χρησιμοποίησή τους από τους υπεύθυνους επεξεργασίας δεδομένων και τους ιδιώτες.

               (14)

               Το υπόδειγμα που καταστρώθηκε σε επίπεδο Ευρωπαϊκής Ένωσης για τη διεξαγωγή των εκτιμήσεων των επιπτώσεων της προστασίας δεδομένων θα εξασφαλίσει ότι οι διατάξεις της παρούσας σύστασης θα τηρούνται συνεκτικά από όλα τα κράτη μέλη.

               (15)

               Η εκτίμηση των επιπτώσεων της προστασίας δεδομένων, που θα πραγματοποιεί ο διαχειριστής και τα ενδιαφερόμενα μέρη πριν από την εμπορική εξάπλωση των έξυπνων συστημάτων μέτρησης, θα παρέχει τις απαραίτητες πληροφορίες προκειμένου να ληφθούν κατάλληλα προστατευτικά μέτρα. Τα μέτρα αυτά πρέπει να παρακολουθούνται και να επανεξετάζονται καθ’ όλη τη διάρκεια ζωής του έξυπνου μετρητή.

               (16)

               Σύμφωνα με την οδηγία 2009/72/ΕΚ, αναμένεται από τα κράτη μέλη να ολοκληρώσουν, έως τις 3 Σεπτεμβρίου 2012, αναλύσεις κόστους-οφέλους σχετικά με καθιέρωση των έξυπνων συστημάτων μέτρησης. Σύμφωνα με την ανακοίνωση της Επιτροπής της 12ης Απριλίου 2011, η Επιτροπή θεωρεί ότι είναι σημαντικό να καθοριστούν τα κριτήρια, ένα υπόδειγμα και γενικότερες κατευθυντήριες γραμμές που θα βελτιώσουν το βάθος και τη συγκρισιμότητα των αναλύσεων. Όπως προτείνεται από την ομάδα ειδικών καθηκόντων για τα έξυπνα ηλεκτρικά δίκτυα (Smart Grid Task force) (7), τα κριτήρια πρέπει να περιλαμβάνουν ποσοτικούς δείκτες.

               (17)

               Τα κράτη μέλη, σε συνεργασία με τη βιομηχανία, την Επιτροπή και άλλα ενδιαφερόμενα μέρη, πρέπει να λαμβάνουν τα κατάλληλα μέτρα για τη διάδοση των πληροφοριών και την ευαισθητοποίηση σχετικά με τους πιθανούς κινδύνους και οφέλη που συνδέονται με τη χρήση της τεχνολογίας των έξυπνων συστημάτων μέτρησης.

               (18)

               Εν προκειμένω, τα κράτη μέλη —σε συνεργασία με τη βιομηχανία, τις ενώσεις της κοινωνίας των πολιτών και άλλους ενδιαφερόμενους φορείς— πρέπει να εντοπίσουν και να διαδώσουν παραδείγματα καλής πρακτικής εφαρμογών έξυπνων μετρητών και να λάβουν τα κατάλληλα μέτρα —όπως πιλοτικά έργα σε μεγάλη κλίμακα— για να ενισχυθεί η ευαισθητοποίηση του κοινού, ως προϋπόθεση για την ευρύτερη υιοθέτηση της τεχνολογίας αυτής.

               (19)

               Ο καθορισμός συνόλου συνιστώμενων λειτουργικών απαιτήσεων θα καθιστούσε δυνατόν τα κράτη μέλη να επιτύχουν ευκολότερα και ταυτόχρονα το βέλτιστο επίπεδο της σχέσης κόστους-αποτελεσματικότητας των σχεδίων εμπορικής εξάπλωσης. Εξάλλου, ο καθορισμός των ίδιων απαιτήσεων θα παρέχει στις ρυθμιστικές αρχές, στον κλάδο μετρήσεων, στους διαχειριστές δικτύων και στους προμηθευτές ορισμένες ενδείξεις για τις προσεγγίσεις που πιθανότατα θα υιοθετηθούν στον εν λόγω τομέα.

               (20)

               Με βάση τις κατευθυντήριες γραμμές για την ορθή πρακτική που ορίστηκαν από την Ευρωπαϊκή ομάδα ρυθμιστικών αρχών για την ηλεκτρική ενέργεια και το φυσικό αέριο (εφεξής «ERGEG») (8) και την ανάλυση των πρώτων εκτιμήσεων κόστους-οφέλους που κοινοποιήθηκαν από τα κράτη μέλη, η Επιτροπή θεωρεί ότι θα είναι επωφελείς συστάσεις προς τα κράτη μέλη και τις ρυθμιστικές αρχές για σύνολο κοινών ελάχιστων λειτουργιών των έξυπνων μετρητών.

               (21)

               Ύστερα από διαβούλευση με τον Ευρωπαίο Επόπτη Προστασίας Δεδομένων,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   I.   ΘΕΜΑΤΑ ΠΡΟΣΤΑΣΙΑΣ ΚΑΙ ΑΣΦΑΛΕΙΑΣ ΔΕΔΟΜΕΝΩΝ

               1.

               Στο παρόν τμήμα παρέχεται καθοδήγηση στα κράτη μέλη σχετικά με τον σχεδιασμό και τη λειτουργία των έξυπνων δικτύων και των έξυπνων συστημάτων μέτρησης ώστε να διασφαλίζεται το θεμελιώδες δικαίωμα της προστασίας των προσωπικών δεδομένων.

               2.

               Στο παρόν τμήμα παρέχεται επίσης καθοδήγηση σχετικά με τα μέτρα που πρέπει να ληφθούν για να γενικευτεί η εγκατάσταση των έξυπνων εφαρμογών μέτρησης προκειμένου να διασφαλιστεί ότι, κατά τη γενικευμένη εγκατάσταση αυτών των τεχνολογιών, θα τηρείται η εθνική νομοθεσία για την εφαρμογή της οδηγίας 95/46/ΕΚ, στις περιπτώσεις που χρειάζεται.

      Ορισμοί

               3.

               Καλούνται να λάβουν υπόψη τους ακόλουθους ορισμούς:

                           α)

                           «Έξυπνο δίκτυο» (9): αναβαθμισμένο δίκτυο ενέργειας στο οποίο έχουν προστεθεί αμφίδρομη ψηφιακή επικοινωνία μεταξύ προμηθευτή και καταναλωτή, έξυπνα συστήματα μέτρησης, παρακολούθησης και ελέγχου.

                           β)

                           «Έξυπνο σύστημα μέτρησης»: ηλεκτρονικό σύστημα ικανό να μετρά την κατανάλωση ενέργειας, προσθέτοντας περισσότερες πληροφορίες από ό,τι συμβατικός μετρητής, και ικανό να διαβιβάζει και να λαμβάνει δεδομένα χρησιμοποιώντας μορφότυπο ηλεκτρονικής επικοινωνίας (10).

                           γ)

                           «Εκτίμηση των επιπτώσεων της προστασίας δεδομένων»: συστηματική διαδικασία εκτίμησης των δυνητικών επιπτώσεων των κινδύνων, την οποία πρέπει να διενεργεί ο υπεύθυνος επεξεργασίας δεδομένων ή ο εκτελών επεξεργασία δεδομένων ή ο εκτελών επεξεργασία που ενεργεί για λογαριασμό υπευθύνου επεξεργασίας δεδομένων, στις περιπτώσεις που πράξεις επεξεργασίας είναι πιθανό να ενέχουν ιδιαίτερους κινδύνους για τα δικαιώματα και τις ελευθερίες των υποκειμένων των δεδομένων, λόγω της φύσης, της εμβέλειας ή των σκοπών των δεδομένων.

                           δ)

                           Για την «προστασία δεδομένων εκ σχεδιασμού» απαιτείται η εφαρμογή —λαμβανομένης υπόψη της τελευταίας λέξης της τεχνολογίας και του κόστους εφαρμογής, τόσο κατά τη χρονική στιγμή προσδιορισμού των μέσων επεξεργασίας όσο και κατά τη χρονική στιγμή εκτέλεσης της επεξεργασίας— ενδεδειγμένων τεχνικών και οργανωτικών μέτρων και διαδικασιών με τρόπο ώστε η επεξεργασία να πληροί τις απαιτήσεις της οδηγίας 95/46/ΕΚ και να διασφαλίζει την προστασία των δικαιωμάτων του υποκειμένου των δεδομένων.

                           ε)

                           Για την «προστασία δεδομένων με προεπιλογή» απαιτείται η εφαρμογή μηχανισμών που εξασφαλίζουν ότι, εκ προεπιλογής, υπόκεινται σε επεξεργασία μόνον εκείνα τα προσωπικά δεδομένα τα οποία είναι απαραίτητα για κάθε συγκεκριμένο σκοπό της επεξεργασίας και ότι, ιδίως, δεν συλλέγονται ούτε διατηρούνται περισσότερα προσωπικά δεδομένα από τα κατ’ ελάχιστο απαραίτητα για τους σκοπούς αυτούς, τόσο όσον αφορά την ποσότητα όσο και τον χρόνο αποθήκευσής τους.

                           στ)

                           «Βέλτιστες διαθέσιμες τεχνικές»: το πλέον αποτελεσματικό και προηγμένο στάδιο της ανάπτυξης δραστηριοτήτων και μεθόδων λειτουργίας τους, το οποίο είναι ενδεικτικό της πρακτικής καταλληλότητας συγκεκριμένων τεχνικών να συνιστούν καταρχήν τη βάση για τη συμμόρφωση με το ενωσιακό πλαίσιο προστασίας των δεδομένων. Οι βέλτιστες διαθέσιμες τεχνικές αποβλέπουν στην αποτροπή και τον περιορισμό των κινδύνων για την προστασία της ιδιωτικής ζωής, των προσωπικών δεδομένων και την ασφάλεια.

      Εκτίμηση των επιπτώσεων της προστασίας δεδομένων

               4.

               Στην εκτίμηση των επιπτώσεων της προστασίας δεδομένων πρέπει να περιγράφονται οι προβλεπόμενες πράξεις επεξεργασίας, η αξιολόγηση των κινδύνων για τα δικαιώματα και τις ελευθερίες των υποκειμένων των δεδομένων, τα προβλεπόμενα μέτρα για την αντιμετώπιση των κινδύνων, οι διασφαλίσεις, τα μέτρα ασφαλείας και οι μηχανισμοί για τη διασφάλιση της προστασίας των προσωπικών δεδομένων και την απόδειξη της συμμόρφωσης με την οδηγία 95/46/ΕΚ, λαμβάνοντας υπόψη τα δικαιώματα και έννομα συμφέροντα των υποκειμένων των δεδομένων και των ενδιαφερόμενων προσώπων.

               5.

               Για να εξασφαλιστεί η προστασία των προσωπικών δεδομένων σε ολόκληρη την Ένωση, τα κράτη μέλη πρέπει να υιοθετήσουν και να εφαρμόζουν υπόδειγμα για την εκτίμηση των επιπτώσεων της προστασίας δεδομένων, το οποίο θα εκπονηθεί από την Επιτροπή και θα υποβληθεί στην ομάδα εργασίας για την προστασία των προσώπων έναντι της επεξεργασίας προσωπικών δεδομένων, για να γνωμοδοτήσει εντός δώδεκα μηνών από τη δημοσίευση της παρούσας σύστασης στην Επίσημη Εφημερίδα της Ευρωπαϊκής Ένωσης.

               6.

               Κατά την εφαρμογή του εν λόγω υποδείγματος, τα κράτη μέλη πρέπει να λαμβάνουν υπόψη τις γνωμοδοτήσεις της ομάδας εργασίας για την προστασία των προσώπων έναντι της επεξεργασίας προσωπικών δεδομένων.

               7.

               Τα κράτη μέλη πρέπει να εξασφαλίζουν ότι οι διαχειριστές δικτύων και οι διαχειριστές έξυπνων συστημάτων μέτρησης, σύμφωνα με τις λοιπές υποχρεώσεις τους που υπέχουν βάσει της οδηγίας 95/46/ΕΚ, λαμβάνουν τα κατάλληλα τεχνικά και οργανωτικά μέτρα για την προστασία των προσωπικών δεδομένων.

               8.

               Τα κράτη μέλη πρέπει να διασφαλίζουν ότι ο φορέας που επεξεργάζεται προσωπικά δεδομένα ζητεί, πριν από την επεξεργασία, τη γνώμη της Αρχής Ελέγχου της Προστασίας Δεδομένων, που προβλέπεται στο άρθρο 28 της οδηγίας 95/46/ΕΚ, σχετικά με την εκτίμηση των επιπτώσεων της προστασίας δεδομένων. Με τον τρόπο αυτό παρέχεται η δυνατότητα στην Αρχή να αξιολογήσει τη συμμόρφωση της επεξεργασίας και, ιδίως, τους κινδύνους για την προστασία των προσωπικών δεδομένων του υποκειμένου των δεδομένων και τις σχετικές διασφαλίσεις.

               9.

               Τα κράτη μέλη πρέπει να μεριμνούν ώστε, αφού εγκριθεί το υπόδειγμα για την εκτίμηση των επιπτώσεων της προστασίας δεδομένων που προβλέπεται στο σημείο 5, να τηρείται από τους διαχειριστές δικτύων κατά την εφαρμογή των σημείων 7 και 8.

      Προστασία δεδομένων εκ σχεδιασμού και προστασία δεδομένων με προεπιλεγμένες ρυθμίσεις

               10.

               Τα κράτη μέλη πρέπει να συνιστούν ιδιαιτέρως στους διαχειριστές δικτύων να εντάξουν στην εγκατάσταση των έξυπνων δικτύων και έξυπνων μετρητών την προστασία δεδομένων εκ σχεδιασμού και την προστασία δεδομένων με προεπιλεγμένες ρυθμίσεις.

               11.

               Η προστασία δεδομένων εκ σχεδιασμού και η προστασία δεδομένων με προεπιλεγμένες ρυθμίσεις πρέπει να ενσωματωθούν στις μεθοδολογίες των μερών που εμπλέκονται στην ανάπτυξη έξυπνων δικτύων, για την επεξεργασία προσωπικών δεδομένων.

               12.

               Η προστασία δεδομένων εκ σχεδιασμού πρέπει να εφαρμοστεί σε νομοθετικό επίπεδο (μέσω νομοθετικών διατάξεων που πρέπει να συμφωνούν με τους νόμους για την προστασία των δεδομένων), σε τεχνικό επίπεδο (με τον καθορισμό κατάλληλων απαιτήσεων σε προδιαγραφές για τα έξυπνα δίκτυα, ώστε να διασφαλίζεται ότι η υποδομή τηρεί πλήρως τους νόμους για την προστασία των δεδομένων) και σε οργανωτικό επίπεδο (όσον αφορά την επεξεργασία).

               13.

               Η προστασία των δεδομένων με προεπιλεγμένες ρυθμίσεις πρέπει να υλοποιείται κατά τρόπο ώστε η ρύθμιση με τη μεγαλύτερη προστασία των δεδομένων να παρέχεται στον πελάτη ως προεπιλογή.

               14.

               Τα κράτη μέλη πρέπει να ενθαρρύνουν τους ευρωπαϊκούς οργανισμούς τυποποίησης να δώσουν προτεραιότητα σε αρχιτεκτονικές αναφοράς για έξυπνα δίκτυα οι οποίες να βασίζονται στην προστασία δεδομένων εκ σχεδιασμού και στην προστασία δεδομένων με προεπιλογή.

               15.

               Για τους σκοπούς της βελτιστοποίησης της διαφάνειας και της εμπιστοσύνης εκ μέρους των πολιτών, τα κράτη μέλη πρέπει να ενθαρρύνουν τη χρήση κατάλληλων μηχανισμών πιστοποίησης που σέβονται την ιδιωτική ζωή και σφραγίδων και σημάτων προστασίας των δεδομένων, που παρέχονται από ανεξάρτητα τρίτα μέρη.

               16.

               Σύμφωνα με άρθρο 8 του Χάρτη των Θεμελιωδών Δικαιωμάτων της Ευρωπαϊκής Ένωσης και το άρθρο 8 παράγραφος 2 της Ευρωπαϊκής σύμβασης ανθρωπίνων δικαιωμάτων απαιτείται να δικαιολογείται οποιαδήποτε παρέμβαση στο δικαίωμα προστασίας προσωπικών δεδομένων. Η νομιμότητα της παρέμβασης πρέπει να αξιολογείται για κάθε περίπτωση χωριστά, υπό το πρίσμα της σωρευτικής τήρησης των κριτηρίων της νομιμότητας, της αναγκαιότητας, της θεμιτότητας και της αναλογικότητας. Κατά συνέπεια, κάθε επεξεργασία προσωπικών δεδομένων στο πλαίσιο έξυπνου δικτύου και έξυπνου συστήματος μέτρησης η οποία συνιστά παρέμβαση στο θεμελιώδες δικαίωμα προστασίας των προσωπικών δεδομένων πρέπει να είναι αναγκαία και αναλογική για να μπορεί να θεωρηθεί ότι συμμορφώνεται πλήρως με τον Χάρτη.

               17.

               Προκειμένου να μετριαστούν οι κίνδυνοι για τα προσωπικά δεδομένα και την ασφάλεια, τα κράτη μέλη, σε συνεργασία με τη βιομηχανία, την Επιτροπή και άλλα ενδιαφερόμενα μέρη, πρέπει να υποστηρίζουν τον προσδιορισμό των βέλτιστων διαθέσιμων τεχνικών για κάθε κοινή ελάχιστη λειτουργική απαίτηση που παρατίθεται στο σημείο 42 της σύστασης.

      Μέτρα προστασίας δεδομένων

               18.

               Όταν αποφασίζουν για το εύρος των πληροφοριών των οποίων επιτρέπεται η επεξεργασία στο πλαίσιο των έξυπνων δικτύων, τα κράτη μέλη πρέπει να λαμβάνουν όλα τα αναγκαία μέτρα για να επιβάλουν, όσο το δυνατόν περισσότερο, τη χρήση δεδομένων ανωνυμοποιημένων με τέτοιο τρόπο ώστε να μην είναι δυνατή η ταυτοποίηση ατόμων. Εάν τα προσωπικά δεδομένα πρόκειται να συλλέγονται, να υποβάλλονται σε επεξεργασία και να αποθηκεύονται, τα κράτη μέλη πρέπει να εξασφαλίζουν ότι τα δεδομένα είναι κατάλληλα και συναφή. Η συλλογή δεδομένων πρέπει να περιορίζεται στο ελάχιστο αναγκαίο για τους σκοπούς για τους οποίους διενεργείται επεξεργασία των δεδομένων και τα δεδομένα πρέπει να διατηρούνται υπό μορφή που να καθιστά δυνατή την ταυτοποίηση των υποκειμένων των δεδομένων μόνον για όσο χρόνο είναι απαραίτητο για τους σκοπούς για τους οποίους γίνεται η επεξεργασία των προσωπικών δεδομένων.

               19.

               Η επεξεργασία προσωπικών δεδομένων από έξυπνο σύστημα μέτρησης ή στο πλαίσιο έξυπνου συστήματος μέτρησης πρέπει να είναι νόμιμη σύμφωνα με έναν ή περισσότερους από τους λόγους που απαριθμούνται στο άρθρο 7 της οδηγίας 95/46/ΕΚ. Πρέπει να λαμβάνεται υπόψη η γνώμη της ομάδας εργασίας για την προστασία των φυσικών προσώπων έναντι της επεξεργασίας προσωπικών δεδομένων (11).

               20.

               Η επεξεργασία των προσωπικών δεδομένων από τρίτα μέρη που προσφέρουν ενεργειακές υπηρεσίες προστιθέμενης αξίας πρέπει επίσης να είναι νόμιμη και να βασίζεται σε έναν ή περισσότερους από τους έξι λόγους για τη νόμιμη επεξεργασία που απαριθμούνται στο άρθρο 7 της οδηγίας 95/46/ΕΚ. Εάν έχει επιλεχθεί η συγκατάθεση ως λόγος για την επεξεργασία, η συγκατάθεση του υποκειμένου των δεδομένων πρέπει να είναι δήλωση βουλήσεως, ελεύθερη, ειδική, ρητή και εν πλήρει επιγνώσει, και να παρέχεται χωριστά για κάθε υπηρεσία προστιθέμενης αξίας. Το υποκείμενο των δεδομένων πρέπει να έχει το δικαίωμα να αποσύρει τη συγκατάθεσή του ανά πάσα στιγμή. Η απόσυρση της συγκατάθεσης πρέπει να μην επηρεάζει τη νομιμότητα της επεξεργασίας που βασίζεται στη συγκατάθεση πριν από την απόσυρση.

               21.

               Τα κράτη μέλη πρέπει να καθορίζουν με σαφήνεια τα καθήκοντα και τις αρμοδιότητες των υπευθύνων επεξεργασίας δεδομένων και των εκτελούντων επεξεργασία δεδομένων. Τα καθήκοντα και οι αρμοδιότητες πρέπει να συμβιβάζονται με τις οικείες υποχρεώσεις τους που καθορίζονται στην οδηγία 95/46/ΕΚ.

               22.

               Πριν από την έναρξη πράξεων επεξεργασίας δεδομένων, τα κράτη μέλη πρέπει να διενεργούν ανάλυση για να καθορίζουν σε ποιο βαθμό οι προμηθευτές και οι διαχειριστές δικτύου πρέπει να αποθηκεύουν προσωπικά δεδομένα για τη συντήρηση και λειτουργία του έξυπνου δικτύου και για την τιμολόγηση. Η ανάλυση αυτή πρέπει να καθιστά δυνατόν στα κράτη μέλη να καθορίζουν, μεταξύ άλλων, εάν η καθορισμένη στο εθνικό δίκαιο διάρκεια αποθήκευσης των προσωπικών δεδομένων δεν είναι μακρύτερη από την αναγκαία για τη λειτουργία των έξυπνων δικτύων. Εν προκειμένω, πρέπει να περιλαμβάνονται μηχανισμοί που να διασφαλίζουν ότι τηρούνται οι προθεσμίες που καθορίζονται για τη διαγραφή των προσωπικών δεδομένων και για την τακτική επανεξέταση της ανάγκης αποθήκευσης προσωπικών δεδομένων.

               23.

               Για τους σκοπούς αυτής της ανάλυσης, κάθε κράτος μέλος πρέπει να λαμβάνει ιδιαίτερα υπόψη τις ακόλουθες αρχές: την αρχή της ελαχιστοποίησης των δεδομένων, την αρχή της διαφάνειας —με μέριμνα για την ενημέρωση του τελικού καταναλωτή με φιλική προς τον χρήστη και κατανοητή μορφή, χρησιμοποιώντας σαφή και απλή γλώσσα, σχετικά με τους σκοπούς, το χρονοδιάγραμμα, τις συνθήκες, τη συλλογή, την αποθήκευση και κάθε άλλη επεξεργασία προσωπικών δεδομένων και την αρχή της απόδοσης αυτεξουσιότητας στα άτομα— με μέριμνα για τη λήψη μέτρων διασφάλισης των δικαιωμάτων του ατόμου.

      Ασφάλεια δεδομένων

               24.

               Τα κράτη μέλη πρέπει να μεριμνούν ώστε η ασφάλεια προσωπικών δεδομένων να έχει ενταχθεί σε πρώιμο στάδιο της αρχιτεκτονικής του δικτύου, στο πλαίσιο της διαδικασίας για την προστασία δεδομένων εκ σχεδιασμού. Εν προκειμένω, πρέπει να περιλαμβάνονται μέτρα για να προστατεύονται τα προσωπικά δεδομένα από τυχαία ή αθέμιτη καταστροφή ή τυχαία απώλεια και για να προλαμβάνεται οποιαδήποτε μορφή αθέμιτης επεξεργασίας δεδομένων, ιδίως οποιαδήποτε μη εξουσιοδοτημένη αποκάλυψη, διάδοση ή αλλοίωση προσωπικών δεδομένων ή πρόσβαση σε αυτά.

               25.

               Συνιστάται η χρήση κρυπτογραφημένων καναλιών, διότι είναι ένα από τα αποτελεσματικότερα τεχνικά μέσα έναντι κατάχρησης.

               26.

               Τα κράτη μέλη πρέπει να μεριμνούν ώστε όλες οι σημερινές και οι μελλοντικές συνιστώσες των έξυπνων δικτύων συμμορφώνονται με όλα τα «συναφή με την ασφάλεια» πρότυπα που έχουν εκπονηθεί από ευρωπαϊκούς οργανισμούς τυποποίησης, συμπεριλαμβανομένων των βασικών απαιτήσεων για την ασφάλεια των πληροφοριών των έξυπνων δικτύων σύμφωνα με την εντολή τυποποίησης M/490 που ανέθεσε η Επιτροπή. Πρέπει επίσης να λαμβάνονται υπόψη τα διεθνή πρότυπα ασφαλείας, ιδίως η σειρά διεθνών προτύπων ISO/IEC 27000 («οικογένεια προτύπων ISMS»).

               27.

               Τα κράτη μέλη πρέπει να μεριμνούν ώστε οι διαχειριστές δικτύου να εντοπίζουν τους κινδύνους και τα ενδεδειγμένα μέτρα ασφάλειας που εγγυούνται επαρκές επίπεδο ασφάλειας και ανθεκτικότητας των έξυπνων συστημάτων μέτρησης. Στο πλαίσιο αυτό, οι διαχειριστές δικτύων, σε συνεργασία με τις εθνικές αρμόδιες αρχές και τις οργανώσεις της κοινωνίας των πολιτών, πρέπει να εφαρμόζουν τα υφιστάμενα πρότυπα, κατευθυντήριες γραμμές και συστήματα και να αναπτύσσουν νέα στις περιπτώσεις που αυτά δεν είναι διαθέσιμα. Πρέπει επίσης να λαμβάνονται υπόψη οι σχετικές κατευθυντήριες γραμμές που έχουν δημοσιευθεί από τον Ευρωπαϊκό Οργανισμό για την Ασφάλεια δικτύων και Πληροφοριών (ENISA).

               28.

               Τα κράτη μέλη πρέπει να διασφαλίζουν ότι, σύμφωνα με το άρθρο 4 της οδηγίας 2002/58/ΕΚ, σε περίπτωση παραβίασης προσωπικών δεδομένων, ο υπεύθυνος επεξεργασίας των δεδομένων ειδοποιεί χωρίς αδικαιολόγητη καθυστέρηση (κατά προτίμηση εντός 24 ωρών μετά τη διαπίστωση της παραβίασης) την εποπτική αρχή και το υποκείμενο των δεδομένων, εφόσον η παραβίαση είναι πιθανό να έχει αρνητικές επιπτώσεις για την προστασία των προσωπικών δεδομένων του υποκειμένου των δεδομένων.

      Πληροφόρηση και διαφάνεια σχετικά με την έξυπνη μέτρηση

               29.

               Με την επιφύλαξη των υποχρεώσεων των υπευθύνων επεξεργασίας δεδομένων, σύμφωνα με την οδηγία 95/46/ΕΚ, τα κράτη μέλη πρέπει να απαιτούν από τους διαχειριστές δικτύων να χαράσσουν και να δημοσιεύουν ακριβή και σαφή πολιτική πληροφόρησης για κάθε εφαρμογή τους. Η πολιτική πρέπει να περιλαμβάνει τουλάχιστον τα στοιχεία που αναφέρονται στα άρθρα 10 και 11 της οδηγίας 95/46/ΕΚ.
               Όταν συλλέγονται προσωπικά δεδομένα που αφορούν υποκείμενο δεδομένων, ο υπεύθυνος επεξεργασίας των δεδομένων πρέπει επίσης να παρέχει στο υποκείμενο των δεδομένων τουλάχιστον τις ακόλουθες πληροφορίες:

                           α)

                           τα στοιχεία ταυτότητας και τα στοιχεία επικοινωνίας του υπεύθυνου επεξεργασίας των δεδομένων και του αντιπροσώπου του και του τυχόν υπεύθυνου προστασίας δεδομένων·

                           β)

                           τους σκοπούς της επεξεργασίας για την οποία προορίζονται τα προσωπικά δεδομένα, συμπεριλαμβανομένων των όρων και των γενικών προϋποθέσεων και των νόμιμων συμφερόντων που επιδιώκει ο υπεύθυνος επεξεργασίας των δεδομένων εάν η επεξεργασία βασίζεται στο άρθρο 7 της οδηγίας 95/46/ΕΚ·

                           γ)

                           τη διάρκεια αποθήκευσης των προσωπικών δεδομένων·

                           δ)

                           το δικαίωμα να ζητηθεί από τον υπεύθυνο επεξεργασίας των δεδομένων η πρόσβαση και η διόρθωση ή η διαγραφή των προσωπικών δεδομένων που αφορούν το υποκείμενο των δεδομένων ή η άρνηση της επεξεργασίας των εν λόγω προσωπικών δεδομένων·

                           ε)

                           το δικαίωμα υποβολής καταγγελίας στην αρχή ελέγχου που αναφέρεται στο άρθρο 28 της οδηγίας 95/46/ΕΚ και τα στοιχεία επικοινωνίας της εποπτικής αρχής·

                           στ)

                           τους αποδέκτες ή τις κατηγορίες αποδεκτών των προσωπικών δεδομένων·

                           ζ)

                           οποιαδήποτε άλλη πληροφορία απαραίτητη για τη διασφάλιση της θεμιτής επεξεργασίας όσον αφορά το υποκείμενο των δεδομένων, λαμβανομένων υπόψη των ειδικών συνθηκών υπό τις οποίες συλλέγονται τα προσωπικά δεδομένα.

         II.   ΜΕΘΟΔΟΛΟΓΙΑ ΓΙΑ ΤΗΝ ΟΙΚΟΝΟΜΙΚΗ ΑΞΙΟΛΟΓΗΣΗ ΤΟΥ ΜΑΚΡΟΠΡΟΘΕΣΜΟΥ ΚΟΣΤΟΥΣ ΚΑΙ ΤΩΝ ΟΦΕΛΩΝ ΤΗΣ ΕΜΠΟΡΙΚΗΣ ΕΞΑΠΛΩΣΗΣ ΤΩΝ ΕΞΥΠΝΩΝ ΣΥΣΤΗΜΑΤΩΝ ΜΕΤΡΗΣΗΣ

               30.

               Στο παρόν τμήμα παρέχεται καθοδήγηση στα κράτη μέλη, μαζί με πλαίσιο για την ανάλυση κόστους-οφέλους ως βάση για τη διεξαγωγή συνεκτικής, αξιόπιστης και διαφανούς οικονομικής αξιολόγησης του μακροπρόθεσμου κόστους και των οφελών της εμπορικής εξάπλωσης των έξυπνων συστημάτων μέτρησης.

               31.

               Η οικονομική αξιολόγηση πρέπει να ακολουθεί τις κατευθυντήριες γραμμές που ορίζονται στο παράρτημα και πρέπει πάντοτε να περιλαμβάνει τα ακόλουθα τέσσερα στάδια:

                           —

                           προσαρμογή στις τοπικές συνθήκες,

                           —

                           ανάλυση κόστους-οφέλους (εφεξής «ΑΚΟ»),

                           —

                           ανάλυση ευαισθησίας,

                           —

                           αξιολόγηση των επιδόσεων, των εξωτερικών επιδράσεων και του κοινωνικού αντίκτυπου.

      Προσαρμογή στις τοπικές συνθήκες

               32.

               Όταν διενεργούν την οικονομική αξιολόγηση της εμπορικής εξάπλωσης των έξυπνων συστημάτων μέτρησης, τα κράτη μέλη ή κάθε αρμόδια αρχή που αυτά ορίζουν πρέπει να εξετάζουν και να λαμβάνουν υπόψη, εφόσον είναι διαθέσιμα, κατάλληλα πιλοτικά προγράμματα με τα οποία εγκαταστάθηκαν ήδη έξυπνα συστήματα μέτρησης. Θα πρέπει επίσης να συμβουλεύονται, όπου αυτό είναι δυνατόν, τα συγκεκριμένα στοιχεία επιδόσεων στην πράξη και τη σχετική πείρα από την πραγματική εφαρμογή, προκειμένου να τελειοποιούν τις παραδοχές τους σχετικά με τις τεχνολογικές επιλογές και να βελτιστοποιούν το σχετικό κόστος και οφέλη και τη συμμετοχή των καταναλωτών, τόσο όσον αφορά την ευαισθητοποίηση του κοινού όσο και τη χρήση των έξυπνων συστημάτων μέτρησης.

               33.

               Για την εκπόνηση της ανάλυσης κόστους-οφέλους, τα κράτη μέλη ή κάθε αρμόδια αρχή που αυτά ορίζουν πρέπει να εξασφαλίζουν ότι εξετάζονται τουλάχιστον δύο σενάρια προοπτικών, μεταξύ των οποίων το σενάριο «διατήρηση της υφιστάμενης κατάστασης» («ουδεμία παρέμβαση και καμία αλλαγή»). Στην περίπτωση της ηλεκτρικής ενέργειας, το δεύτερο σενάριο πρέπει να είναι σύμφωνο με την υποχρέωση που επιβάλλει η οδηγία 2009/72/ΕΚ να εξαπλωθεί κατά 80 % η έξυπνη μέτρηση έως το 2020 και πρέπει να εξετάζει το σύνολο των ελάχιστων κοινών λειτουργιών που προβλέπονται στο τμήμα III της παρούσας σύστασης. Συνιστάται να διερευνώνται πρόσθετα εναλλακτικά σενάρια. Τα εν λόγω σενάρια πρέπει επίσης να συνεκτιμούν τις συνέργειες μεταξύ των υφιστάμενων και των μελλοντικών μέτρων εξοικονόμησης ενέργειας, σε συνδυασμό με άλλες μορφές ανάδρασης και συμβουλών στους καταναλωτές, ειδικότερα την καθιέρωση της συχνής χρέωσης ή καταστάσεων δαπανών με βάση την πραγματική κατανάλωση και όχι κατ’ αποκοπή ποσά ή κατ’ εκτίμηση κατανάλωση. Τα κράτη μέλη πρέπει να εξετάζουν στα εναλλακτικά σενάρια τους τον θετικό ρόλο που μπορεί να έχουν για την εμπορική εξάπλωση των έξυπνων συστημάτων μέτρησης η σαφής ενημέρωση των καταναλωτών και η διαφάνεια των τιμών, καθώς και ο ανταγωνισμός από πλευράς κατασκευαστών και παρόχων.

               34.

               Κατά τον καθορισμό των προϋποθέσεων και τη λήψη αποφάσεων σχετικά με τις παραδοχές για την ποσοτική εκτίμηση των διαφόρων σεναρίων, τα κράτη μέλη ή κάθε αρμόδια αρχή που αυτά ορίζουν πρέπει να εξασφαλίζουν την έγκαιρη διεξαγωγή διαβουλεύσεων επί του θέματος με τις εθνικές ρυθμιστικές αρχές και με τους φορείς προώθησης και επιβολής της εμπορικής εξάπλωσης έξυπνων συστημάτων μέτρησης —οι οποίοι στα περισσότερα κράτη μέλη είναι οι διαχειριστές των δικτύων διανομής— και με τους ιδιοκτήτες των σχετικών πιλοτικών έργων, όπου αυτά υπάρχουν.

               35.

               Όσον αφορά τη διαδικασία καθορισμού του πλαισίου προϋποθέσεων, και κατά τη διάρκεια αυτής, τα κράτη μέλη ή κάθε αρμόδια αρχή που αυτά ορίζουν πρέπει να διασφαλίζουν ότι λαμβάνονται υπόψη όλες οι κατάλληλες τεχνολογίες επικοινωνιακής υποδομής, οι αρχιτεκτονικές και τα μέτρα που απαιτούνται για να εξασφαλιστεί η διαλειτουργικότητα και η συμμόρφωση με τα διαθέσιμα ενωσιακά ή διεθνή πρότυπα και τις βέλτιστες πρακτικές. Επιπλέον, τα κράτη μέλη ή κάθε αρμόδια αρχή που αυτά ορίζουν πρέπει να διασφαλίζουν ότι οι παραδοχές στις οποίες βασίζεται η ανάλυση προσαρμόζεται στις τοπικές συνθήκες, λαμβάνοντας υπόψη παραμέτρους, όπως η γεωγραφική κάλυψη, η ζήτηση ηλεκτρικής ενέργειας, το φορτίο αιχμής, καθώς και μικροοικονομικές και μακροοικονομικές συνθήκες. Στο τμήμα 2 του παραρτήματος της παρούσας σύστασης παρέχεται κατάλογος των παραμέτρων, οι οποίες πρέπει να χρησιμοποιούνται για αυτό το εγχείρημα με μέριμνα των κρατών μελών.

      Ανάλυση κόστους-οφέλους (ΑΚΟ)

               36.

               Τα κράτη μέλη ή κάθε αρμόδια αρχή που αυτά ορίζουν πρέπει να διασφαλίζουν ότι η ανάλυση ακολουθεί τις υποστηρικτικές κατευθυντήριες γραμμές και το σταδιακό μεθοδολογικό πλαίσιο (τα «επτά στάδια ΑΚΟ») που καθορίζονται στο παράρτημα της παρούσας σύστασης. Επιπλέον, τα κράτη μέλη ή κάθε αρμόδια αρχή που αυτά ορίζουν πρέπει να διασφαλίζουν εύλογο, διαφανή και τεκμηριωμένο υπολογισμό παντός είδους αναμενόμενου κόστους και οφελών, σύμφωνα με τη λογική διαδοχική μέθοδο που προτείνεται για τον υπολογισμό τους. Τα έξοδα που θα μπορούσαν ενδεχομένως να προκύψουν για τον καταναλωτή λόγω της εμπορικής εξάπλωσης των έξυπνων συστημάτων μέτρησης πρέπει να αναφέρονται ρητά στην ΑΚΟ και να συγκρίνονται με τα μακροχρόνια οφέλη για τους καταναλωτές. Στο παράρτημα I πίνακες 4 και 5 προτείνεται μη εξαντλητικός κατάλογος των στοιχείων που πρέπει να περιλαμβάνονται στην ΑΚΟ.

      Ανάλυση ευαισθησίας

               37.

               Τα κράτη μέλη ή κάθε αρμόδια αρχή που αυτά ορίζουν πρέπει να προσδιορίζουν τις κρίσιμες μεταβλητές για την ανάλυση ευαισθησίας και να αναφέρουν την τάξη μεγέθους του εύρους τιμών κάθε μεταβλητής (ελάχιστες και μέγιστες τιμές των κρίσιμων μεταβλητών κατά την ανάλυση) που ευνοεί τις συνθήκες εμπορικής εξάπλωσης υπό τις οποίες τα οφέλη υπερβαίνουν το κόστος, όπως προκύπτουν από τις αναλύσεις ευαισθησίας που έχουν εκπονήσει. Επιπλέον, η ανάλυση τους θα μπορούσε να περιλαμβάνει, επίσης, τη μεταβλητότητα ανταπόκρισης και πιθανά μέτρα ελέγχου για τη διατήρηση της τιμής της μεταβλητής εντός του επιθυμητού εύρους.

      Αξιολόγηση των επιδόσεων, των εξωτερικών επιδράσεων και του κοινωνικού αντίκτυπου

               38.

               Κατά την αξιολόγηση των πλεονεκτημάτων της γενικευμένης εγκατάστασης, των εξωτερικών επιδράσεων (π.χ. στο περιβάλλον ή την υγεία), του αντίκτυπου των μέτρων κρατικής πολιτικής και των κοινωνικών οφελών που αναμένονται από την εμπορική εξάπλωση των έξυπνων συστημάτων μέτρησης, τα κράτη μέλη ή κάθε αρμόδια αρχή που αυτά ορίζουν πρέπει να διασφαλίζουν ότι λαμβάνονται υπόψη κατάλληλοι συντελεστές στάθμισης, συμπληρωματικώς των ποσοτικών αποτελεσμάτων των προηγούμενων σταδίων της ΑΚΟ.
               Στο παράρτημα της παρούσας σύστασης παρέχεται κατάλογος με έγγραφα αναφοράς για άλλα σχετικά οφέλη.

         III.   ΚΟΙΝΕΣ ΕΛΑΧΙΣΤΕΣ ΛΕΙΤΟΥΡΓΙΚΕΣ ΑΠΑΙΤΗΣΕΙΣ ΓΙΑ ΕΞΥΠΝΑ ΣΥΣΤΗΜΑΤΑ ΜΕΤΡΗΣΗΣ ΗΛΕΚΤΡΙΣΜΟΥ

               39.

               Το παρόν τμήμα βασίζεται στις βέλτιστες πρακτικές από προγενέστερες ΑΚΟ της έξυπνης μέτρηση της κατανάλωσης ηλεκτρισμού, οι οποίες έχουν διενεργηθεί σε 11 κράτη μέλη. Το παρόν τμήμα παρέχει καθοδήγηση σχετικά με τα μέτρα που πρέπει να λαμβάνονται για να διασφαλιστεί ότι τα κράτη μέλη αξιοποιούν δεόντως τις ενδεδειγμένες παραμέτρους διαλειτουργικότητας και τα πρότυπα για τα έξυπνα συστήματα μέτρησης, που καταρτίζονται επί του παρόντος σύμφωνα με τις εντολές M/441, M/468 και M/490, καθώς και τις βέλτιστες πρακτικές.

               40.

               Παρέχεται στα κράτη μέλη καθοδήγηση με σύνολο κοινών ελάχιστων λειτουργικών απαιτήσεων για την έξυπνη μέτρηση της ηλεκτρικής ενέργειας, που θα τους επιτρέψει να εντοπίσουν τα κοινά μέσα για την επίτευξη της αποτελεσματικότητας του κόστους των οικείων σχεδίων για την εμπορική εξάπλωση της έξυπνης μέτρησης. Αυτές οι απαιτήσεις θα ήταν δυνατόν με τη σειρά τους να αποτελέσουν για τα κράτη μέλη, τους προμηθευτές μέτρησης και τους διαχειριστές δικτύων την κοινή βάση για τις αναλύσεις κόστους-οφέλους και των επενδύσεων τους, προς διευκόλυνση της σύναψης συμβάσεων που συνδέονται με την εμπορική εξάπλωση, και να χρησιμεύσουν για τις ρυθμιστικές αρχές ως ευρωπαϊκοί ορισμοί αναφοράς.

               41.

               Στο παρόν τμήμα παρέχεται επίσης καθοδήγηση σχετικά με διατάξεις που αποσκοπούν να εξασφαλίσουν οφέλη για τους καταναλωτές και συμβάλλουν στην αύξηση της ενεργειακής απόδοσης. Οι διατάξεις αυτές πρέπει να διευκολύνουν τη σύνδεση των έξυπνων συστημάτων μέτρησης με τυποποιημένες διεπαφές, εξοπλισμένες με εργαλεία προσανατολισμένα προς τους καταναλωτές, τα οποία να συνδυάζουν δεδομένα σχετικά με την κατανάλωση και πληροφορίες για το κόστος, με σκοπό να τονώνεται το ενδιαφέρον των καταναλωτών για δράσεις εξοικονόμησης ενέργειας και η ανταπόκριση στη ζήτηση. Η προσέγγιση αυτή πρέπει να ληφθεί πλήρως υπόψη κατά την ανάλυση του κόστους και των οφελών της εμπορικής εξάπλωσης των έξυπνων μετρητών ηλεκτρικής ενέργειας, σύμφωνα με τη νομοθεσία της Ευρωπαϊκής Ένωσης.

      Κοινές ελάχιστες λειτουργικές απαιτήσεις

               42.

               Κάθε έξυπνο σύστημα μέτρησης ηλεκτρικής ενέργειας πρέπει να προσφέρει τουλάχιστον όλες τις λειτουργίες που παρατίθενται ακολούθως:

                           Όσον αφορά τον πελάτη:

                                       α)

                                       Δυνατότητα ανάγνωσης μετρήσεων απευθείας από τον πελάτη και οποιοδήποτε τρίτο πρόσωπο ορίζει ο καταναλωτής. Αυτή η λειτουργία είναι απαραίτητη σε έξυπνο σύστημα μέτρησης, καθώς η άμεση ανατροφοδότηση των καταναλωτών είναι απαραίτητη για τη διασφάλιση της εξοικονόμησης ενέργειας από την πλευρά της ζήτησης. Υφίσταται σημαντική συναίνεση σχετικά με την παροχή τυποποιημένων διεπαφών, οι οποίες θα καθιστούν δυνατές λύσεις διαχείρισης ενέργειας σε «πραγματικό χρόνο», όπως οικιακό αυτοματισμό, και διάφορα συστήματα ανταπόκρισης στη ζήτηση και διευκόλυνσης της ασφαλούς παροχής των δεδομένων απευθείας στον πελάτη. Συνιστώνται ιδιαιτέρως επακριβείς, φιλικές προς τον χρήστη και έγκαιρες ενδείξεις μετρητών, παρεχόμενες απευθείας από διεπαφή, της επιλογής του πελάτη, στον πελάτη και σε οποιοδήποτε τρίτο πρόσωπο ορίζει ο καταναλωτής, επειδή οι ενδείξεις αυτές είναι το κλειδί για τη λειτουργία των υπηρεσιών ανταπόκρισης στη ζήτηση, για τη λήψη επιγραμμικών αποφάσεων για την εξοικονόμηση ενέργειας και την αποτελεσματική ενοποίηση διάσπαρτων πηγών ενέργειας. Για να τονωθεί η εξοικονόμηση ενέργειας, συνιστάται στα κράτη μέλη να εξασφαλίσουν ότι οι τελικοί πελάτες που χρησιμοποιούν έξυπνα συστήματα μέτρησης θα είναι εξοπλισμένοι με τυποποιημένη διεπαφή, η οποία να παρέχει στον καταναλωτή απεικόνιση των ατομικών δεδομένων κατανάλωσης.

                                       β)

                                       Επικαιροποίηση των ενδείξεων μετρητών που αναφέρονται στο στοιχείο α) αρκετά συχνά ώστε να καθίσταται δυνατή η αξιοποίηση των πληροφοριών για την επίτευξη εξοικονόμησης ενέργειας. Αυτή η λειτουργία αφορά αποκλειστικά την πλευρά της ζήτησης, δηλαδή τον τελικό πελάτη. Προκειμένου οι καταναλωτές να βασίζονται στις πληροφορίες που παρέχονται από το σύστημα, πρέπει να καθίσταται εμφανές σε αυτούς ότι οι πληροφορίες ανταποκρίνονται στις ενέργειές τους. Η συχνότητα επικαιροποίησης πρέπει να είναι προσαρμοσμένη στο χρόνο απόκρισης των προϊόντων που καταναλώνουν ή παράγουν ενέργεια. Επικρατεί ευρεία συναίνεση ότι απαιτείται συχνότητα επικαιροποίησης ανά 15 λεπτά της ώρας τουλάχιστον. Περαιτέρω εξελίξεις και νέες ενεργειακές υπηρεσίες είναι πιθανό να αποφέρουν ταχύτερη επικοινωνία. Επιπλέον, συνιστάται να είναι ικανό το έξυπνο σύστημα μέτρησης να αποθηκεύει τα δεδομένα κατανάλωσης πελατών για εύλογο χρονικό διάστημα, ώστε να παρέχεται η δυνατότητα στον πελάτη και σε οποιοδήποτε τρίτο πρόσωπο ορίζει ο καταναλωτής να συμβουλεύεται και να ανακτά τα δεδομένα προγενέστερης κατανάλωσης. Με τον τρόπο αυτό θα είναι δυνατός ο υπολογισμός των δαπανών που σχετίζονται με την κατανάλωση.

                           Όσον αφορά τον διαχειριστή της μέτρησης:

                                       γ)

                                       Δυνατότητα εξ αποστάσεως ανάγνωσης των μετρητών από τον διαχειριστή. Αυτή η λειτουργία σχετίζεται με την πλευρά της προσφοράς (επιχειρήσεις μέτρησης). Επικρατεί ευρεία συναίνεση ότι πρόκειται για βασική λειτουργία.

                                       δ)

                                       Πρόβλεψη αμφίδρομης επικοινωνίας μεταξύ του ευφυούς συστήματος μέτρησης και εξωτερικών δικτύων για τη συντήρηση και τον έλεγχο του συστήματος μέτρησης. Αυτή η λειτουργία σχετίζεται με τη μέτρηση. Επικρατεί ευρεία συναίνεση ότι πρόκειται για βασική λειτουργία.

                                       ε)

                                       Δυνατότητα μετρήσεων με επαρκή συχνότητα ώστε οι πληροφορίες να χρησιμοποιούνται για τον προγραμματισμό του δικτύου. Αυτή η λειτουργία αφορά τόσο την πλευρά της ζήτησης όσο και της προσφοράς.

                           Όσον αφορά τις εμπορικές πτυχές του ενεργειακού εφοδιασμού:

                                       στ)

                                       Υποστήριξη προηγμένων συστημάτων τιμολόγησης. Αυτή η λειτουργία αφορά τόσο την πλευρά της ζήτησης όσο και της προσφοράς. Τα έξυπνα συστήματα μέτρησης πρέπει να περιλαμβάνουν προηγμένη τιμολογιακή διάρθρωση, καταχωριστές ώρας χρήσης και τηλεκαθορισμό τιμολογίων. Η λειτουργία αυτή θα βοηθήσει τους καταναλωτές και τους διαχειριστές δικτύων να επιτύχουν βελτίωση της ενεργειακής απόδοσης και εξοικονόμηση κόστους, επειδή θα μειώσει της αιχμές ενεργειακής ζήτησης. Αυτή η λειτουργία, σε συνδυασμό με τις λειτουργίες που αναφέρονται στα στοιχεία α) και β), είναι μια βασική κινητήρια δύναμη για την απόδοση αυτεξουσιότητας στον καταναλωτή και για τη βελτίωση της ενεργειακής απόδοσης του συστήματος παροχής. Συνιστάται ιδιαιτέρως να είναι ικανό το έξυπνο σύστημα μέτρησης να διαβιβάζει αυτομάτως στους τελικούς πελάτες πληροφορίες σχετικά με προηγμένες τιμολογιακές επιλογές, π.χ. μέσω της τυποποιημένης διασύνδεσης που αναφέρεται στο στοιχείο α).

                                       ζ)

                                       Δυνατότητα εξ αποστάσεως εκκίνησης/διακοπής της σύνδεσης και/ή της παροχής ή περιορισμού της ισχύος. Αυτή η λειτουργία αφορά τόσο την πλευρά της ζήτησης όσο και της προσφοράς. Παρέχει πρόσθετη προστασία στον καταναλωτή, καθώς καθιστά δυνατή την κλιμάκωση των περιορισμών. Επιταχύνει τις διαδικασίες, για παράδειγμα σε περίπτωση μετακόμισης είναι δυνατόν να διακοπεί η παλαιά σύνδεση και να γίνει γρήγορα και απλά νέα σύνδεση. Είναι λειτουργία απαραίτητη για την αντιμετώπιση καταστάσεων τεχνικής έκτακτης ανάγκης του δικτύου. Η λειτουργία αυτή ενδέχεται, όμως, να ενέχει κινδύνους ασφαλείας, που πρέπει να ελαχιστοποιούνται.

                           Όσον αφορά την ασφάλεια και την προστασία δεδομένων:

                                       η)

                                       Παροχή ασφαλών επικοινωνιών για δεδομένα. Αυτή η λειτουργία αφορά τόσο την πλευρά της ζήτησης όσο και της προσφοράς. Υψηλά επίπεδα ασφαλείας είναι απαραίτητα για όλες τις επικοινωνίες μεταξύ μετρητή και διαχειριστή. Αυτό ισχύει τόσο για την άμεση επικοινωνία με τον μετρητή όσο και για τυχόν μηνύματα που διέρχονται από τον μετρητή ή κάθε είδους συσκευή ή διάταξη ρύθμισης στις εγκαταστάσεις του καταναλωτή. Για τις τοπικές επικοινωνίες εντός των εγκαταστάσεων του καταναλωτή, απαιτούνται προστασία της ιδιωτικής ζωής και των δεδομένων.

                                       θ)

                                       Πρόληψη και ανίχνευση απάτης. Αυτή η λειτουργία σχετίζεται με την πλευρά της προσφοράς: ασφάλεια και προστασία από κακόβουλες πράξεις όσον αφορά την πρόσβαση. Η ευρεία συναίνεση είναι ενδεικτική της σημασίας που αποδίδεται σε αυτήν τη λειτουργία. Είναι λειτουργία απαραίτητη για την προστασία του καταναλωτή, για παράδειγμα, από τη δικτυοπαραβίαση, και όχι μόνο για την πρόληψη της απάτης.

                           Όσον αφορά την αποκεντρωμένη ηλεκτροπαραγωγή:

                                       ι)

                                       Δυνατότητα μέτρησης εισαγωγών/εξαγωγών και μέτρησης αντίδρασης. Αυτή η λειτουργία αφορά τόσο την πλευρά της ζήτησης όσο και της προσφοράς. Οι περισσότερες χώρες παρέχουν τις απαραίτητες λειτουργίες για την ηλεκτροπαραγωγή από ανανεώσιμες πηγές και την τοπική ηλεκτροπαραγωγή μικρής κλίμακας, και, συνεπώς, είναι εξασφαλισμένη μελλοντικώς η εγκατάσταση μετρητών. Συνιστάται η λειτουργία αυτή να εγκαθίσταται με προεπιλογή και να ενεργοποιείται/απενεργοποιείται σύμφωνα με τις επιθυμίες και τις ανάγκες του καταναλωτή.

      Ακόλουθα μέτρα

               43.

               Τα κράτη μέλη πρέπει να λαμβάνουν όλα τα αναγκαία μέτρα για την εκπλήρωση της παρούσας σύστασης και να επιστήσουν σε αυτή την προσοχή όλων των ενδιαφερομένων μερών που εμπλέκονται στον σχεδιασμό και τη λειτουργία των εφαρμογών έξυπνων δικτύων εντός της Ένωσης.

               44.

               Τα κράτη μέλη πρέπει να αναφέρουν στην Επιτροπή έως τις 3 Σεπτεμβρίου 2012 τα αποτελέσματα των οικείων αναλύσεων κόστους-οφέλους σχετικά με την εμπορική εξάπλωση των έξυπνων συστημάτων μέτρησης και τα μέτρα και τα σχέδια που έχουν υιοθετήσει σε σχέση με την παρούσα σύσταση.

               45.

               Η Επιτροπή προτίθεται να αξιολογήσει, υπό το πρίσμα της παρούσας σύστασης, τις οικονομικές εκτιμήσεις που θα αναφερθούν σχετικά με την εμπορική εξάπλωση των έξυπνων συστημάτων μέτρησης.

      Αποδέκτες

               46.

               Η παρούσα σύσταση απευθύνεται στα κράτη μέλη και σε κάθε αρμόδια αρχή οριζόμενη από αυτά για να συμμετέχει σε οικονομική αξιολόγηση των έξυπνων συστημάτων μέτρησης.

      Βρυξέλλες, 9 Μαρτίου 2012.

            Για την Επιτροπή

         Günther OETTINGER

            Μέλος της Επιτροπής

      (1)  ΕΕ L 211 της 14.8.2009, σ. 55.

      (2)  ΕΕ L 211 της 14.8.2009, σ. 94.

      (3)  COM(2011) 202 τελικό.

      (4)  ΕΕ L 281 της 23.11.1995, σ. 31.

      (5)  ΕΕ L 201 της 31.7.2002, σ. 37.

      (6)  COM(2007) 228 τελικό.

      (7)  http://ec.europa.eu/energy/gas_electricity/smartgrids/taskforce_en.htm

      (8)  Κατευθυντήριες γραμμές της ERGEG σχετικά με την ορθή πρακτική για τις ρυθμιστικές πτυχές των έξυπνων μετρητών ηλεκτρικής ενέργειας και φυσικού αερίου (E10-RMF-29-05).

      (9)  Η Ευρωπαϊκή ομάδα ειδικών καθηκόντων για τα έξυπνα ηλεκτρικά δίκτυα ορίζει τα έξυπνα δίκτυα ως ενεργειακά δίκτυα στα οποία είναι δυνατόν να ενοποιούνται αποτελεσματικά οι συμπεριφορές όλων των χρηστών που συνδέονται με αυτά, προκειμένου να εξασφαλίζεται οικονομικά αποδοτικό, αειφόρο ενεργειακό σύστημα με χαμηλές απώλειες και υψηλή ποιότητα και ασφάλεια του εφοδιασμού και προστασία: http://ec.europa.eu/energy/gas_electricity/smartgrids/doc/expert_group1.pdf

      (10)  Ερμηνευτικό σημείωμα σχετικά με την οδηγία 2009/72/ΕΚ όσον αφορά τους κοινούς κανόνες για την εσωτερική αγορά ηλεκτρικής ενέργειας και σχετικά με την οδηγία 2009/73/ΕΚ όσον αφορά τους κοινούς κανόνες για την εσωτερική αγορά φυσικού αερίου — Αγορές λιανικής, σ. 7.

      (11)  Γνώμη αριθ. 183 της ομάδας εργασίας για την έξυπνη μέτρηση, που συστάθηκε σύμφωνα το άρθρο 29, Απρίλιος 2011.

      ΠΑΡΑΡΤΗΜΑ

         Κατευθυντήριες γραμμές σχετικά με τη μεθοδολογία για την οικονομική αξιολόγηση του μακροπρόθεσμου κόστους και των οφελών της εμπορικής εξάπλωσης της έξυπνης μέτρησης σύμφωνα με το παράρτημα I των οδηγιών 2009/72/ΕΚ και 2009/73/ΕΚ

      1.   ΒΙΒΛΙΟΓΡΑΦΙΚΕΣ ΠΑΡΑΠΟΜΠΕΣ

                  1.1.

                  Ευρωπαϊκή Επιτροπή — Ινστιτούτο Ενέργειας και Μεταφορών, που υπάγεται στο Κοινό Κέντρο Ερευνών (2012). «Guidelines for conducting a cost-benefit analysis of smart grid projects» (Κατευθυντήριες γραμμές για την εκπόνηση ανάλυσης κόστους-οφέλους των έργων έξυπνου δικτύου), διατίθεται στην ιστοσελίδα: http://ses.jrc.ec.europa.eu/

                  1.2.

                  Ευρωπαϊκή Επιτροπή — Ινστιτούτο Ενέργειας και Μεταφορών, που υπάγεται στο Κοινό Κέντρο Ερευνών (2012). «Guidelines for cost-benefit analysis of smart metering deployment» (Κατευθυντήριες γραμμές για την ανάλυση κόστους-οφέλους της γενικευμένης εγκατάστασης έξυπνων μετρητών), διατίθεται στην ιστοσελίδα: http://ses.jrc.ec.europa.eu/

                  1.3.

                  Ευρωπαϊκή ομάδα ρυθμιστικών αρχών για την ηλεκτρική ενέργεια και το φυσικό αέριο. «Final Guidelines of Good Practice on Regulatory Aspects of Smart Metering for Electricity and Gas» (Τελικές κατευθυντήριες γραμμές ορθής πρακτικής για τις ρυθμιστικές πτυχές των έξυπνων συστημάτων μέτρησης της ηλεκτρικής ενέργειας και του φυσικού αερίου), Φεβρουάριος 2011, Ιστοσελίδα: E10-RMF-29-05 http://www.smartgridscre.fr/media/documents/ERGEG_Guidelines_of_good_practice.pdf

                  1.4.

                  Ευρωπαϊκή ομάδα ειδικών καθηκόντων για τα έξυπνα ηλεκτρικά δίκτυα (2010), Τρίτη ομάδα εμπειρογνωμόνων: Roles and responsibilities of actors involved in smart grids deployment, «Merit deployment matrix» (Καθήκοντα και αρμοδιότητες των φορέων που εμπλέκονται στη γενικευμένη εγκατάσταση έξυπνων δικτύων, «Μήτρα βαθμολόγησης της εγκατάστασης», διατίθεται στην ιστοσελίδα: http://ec.europa.eu/energy/gas_electricity/smartgrids/doc/expert_group3_annex.xls

                  1.5.

                  Πρόταση για οδηγία σχετικά με την ενεργειακή απόδοση και την κατάργηση των οδηγιών 2004/8/ΕΚ και 2006/32/ΕΚ [COM(2011) 370 τελικό, 22 Ιουνίου 2011]

                  1.6.

                  SEC(2011) 288 τελικό — Έγγραφο εργασίας των υπηρεσιών της Επιτροπής, Εκτίμηση επιπτώσεων που συνοδεύει την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, με τίτλο «Χάρτης πορείας για τη μετάβαση σε μια ανταγωνιστική οικονομία χαμηλών επιπέδων ανθρακούχων εκπομπών το 2050» [COM(2011) 112 τελικό) (SEC(2011) 289 τελικό].

            2.   ΜΗ ΕΞΑΝΤΛΗΤΙΚΟΣ ΚΑΤΑΛΟΓΟΣ ΤΩΝ ΜΕΤΑΒΛΗΤΩΝ/ΔΕΔΟΜΕΝΩΝ ΠΟΥ ΠΡΕΠΕΙ ΝΑ ΚΑΘΟΡΙΖΟΝΤΑΙ/ΝΑ ΣΥΛΛΕΓΟΝΤΑΙ ΣΤΗΝ ΠΕΡΙΠΤΩΣΗ ΤΗΣ ΗΛΕΚΤΡΙΚΗΣ ΕΝΕΡΓΕΙΑΣ

                  Μεταβλητές/δεδομένα που πρέπει να καθορίζονται/να συλλέγονται

                  Μονάδα

                  Αναμενόμενη διακύμανση της κατανάλωσης ενέργειας

                  %

                  Αναμενόμενη διακύμανση των ενεργειακών τιμών

                  %

                  Μετάθεση φορτίου αιχμής

                  %

                  Απώλειες ηλεκτρικής ενέργειας σε επίπεδο μεταφοράς και σε επίπεδο διανομής

                  %

                  Κατ’ εκτίμηση λεπτά της ώρας χωρίς παροχή

                  Λεπτά της ώρας

                  Αξία απωλειών φορτίου· αξία παροχής ενέργειας

                  EUR/kWh

                  Προεξοφλητικό επιτόκιο

                  %

                  Κόστος υλικού εξοπλισμού (π.χ. έξυπνου μετρητή, διαμορφωτή-αποδιαμορφωτή GPRS/plc κ.λπ.)

                  EUR

                  Πλήθος των έξυπνων συστημάτων μέτρησης που θα εγκατασταθούν

                  Πλήθος έξυπνων μετρητών

                  Δαπάνες εγκατάστασης έξυπνου συστήματος μέτρησης

                  EUR

                  Προσδόκιμο ζωής των έξυπνων συστημάτων μέτρησης

                  Έτη

                  Κόστος ανάγνωσης μετρητών

                  EUR/έτος

                  Ποσοστό επιτυχούς τηλεπικοινωνίας

                  %

                  Ποσοστό πληθωρισμού

                  %

                  Μείωση του κόστους που συνδέεται με την ωριμότητα της τεχνολογίας

                  %

                  Χρονοδιάγραμμα εγκατάστασης

                  Πλήθος έξυπνων μετρητών/έτος

                  Μετρητές που τοποθετούνται σε αγροτικές περιοχές ως ποσοστό των μετρητών που τοποθετούνται σε αστικές περιοχές

                  %

                  Κόστος διοξειδίου του άνθρακα

                  EUR/τόνο

            3.   ΔΙΑΓΡΑΜΜΑ ΡΟΗΣ ΤΩΝ ΣΤΑΔΙΩΝ ΑΝΑΛΥΣΕΩΝ ΚΟΣΤΟΥΣ-ΟΦΕΛΟΥΣ ΚΑΙ ΑΝΑΛΥΣΕΩΝ ΕΥΑΙΣΘΗΣΙΑΣ

      Στις περιπτώσεις στις οποίες κατά την ανάλυση είναι δυνατόν να υπολογιστούν το κόστος και τα οφέλη που επιφέρουν οι αλλαγές των ανθρακούχων εκπομπών, συνιστάται να λαμβάνονται υπόψη για την ανάλυση οι προγνώσεις των τιμών διοξειδίου του άνθρακα σύμφωνα με το σενάριο αναφοράς της Επιτροπής και σύμφωνα με τα σενάρια της Επιτροπής για την απαλλαγή από τις ανθρακούχες εκπομπές (1).
      4.   ΜΗ ΕΞΑΝΤΛΗΤΙΚΟΣ ΚΑΤΑΛΟΓΟΣ ΤΩΝ ΕΙΔΩΝ ΚΟΣΤΟΥΣ ΠΟΥ ΠΡΕΠΕΙ ΝΑ ΛΑΜΒΑΝΟΝΤΑΙ ΥΠΟΨΗ ΓΙΑ ΤΗΝ ΕΜΠΟΡΙΚΗ ΕΞΑΠΛΩΣΗ ΤΩΝ ΕΞΥΠΝΩΝ ΣΥΣΤΗΜΑΤΩΝ ΜΕΤΡΗΣΗΣ ΗΛΕΚΤΡΙΚΗΣ ΕΝΕΡΓΕΙΑΣ

                  Γενική κατηγορία

                  Είδη κόστους που πρέπει να εξετάζονται για την εμπορική εξάπλωση και να υπολογίζονται κατ’ εκτίμηση για τη γραμμή βάσης

                  CAPEX (κεφαλαιουχικές δαπάνες)

                  Επένδυση σε έξυπνα συστήματα μέτρησης

                  Επένδυση σε τεχνολογία πληροφοριών (ΤΠ)

                  Επένδυση σε επικοινωνίες

                  Επένδυση σε οικιακές οθόνες απεικόνισης μετρήσεων (κατά περίπτωση)

                  Ηλεκτροπαραγωγή

                  Μεταφορά ηλεκτρικής ενέργειας

                  Διανομή ηλεκτρικής ενέργειας

                  Αποφευχθείσα επένδυση σε συμβατικούς μετρητές (αρνητικό κόστος, που πρέπει να προστεθεί στον κατάλογο των οφελών)

                  OPEX (λειτουργικά έξοδα)

                  Κόστος συντήρησης ΤΠ

                  Κόστος διαχείρισης δικτύου και εμπροσθοβαρές κόστος

                  Κόστος επικοινωνιών/διαβίβασης δεδομένων (συμπεριλαμβανομένων GPRS, ραδιοεπικοινωνιών κ.λπ.)

                  Κόστος διαχείρισης σεναρίων

                  Αντικατάσταση (σταδιακή)/αστοχία των έξυπνων συστημάτων μέτρησης

                  Μειώσεις εσόδων (π.χ. λόγω της αποδοτικότερης κατανάλωσης)

                  Ηλεκτροπαραγωγή

                  Διανομή ηλεκτρικής ενέργειας

                  Μεταφορά ηλεκτρικής ενέργειας

                  Ανάγνωση μετρήσεων

                  Κέντρο κλήσεων/εξυπηρέτηση πελατών

                  Δαπάνες κατάρτισης (π.χ. του προσωπικού εξυπηρέτησης πελατών και του προσωπικού εγκατάστασης)

                  Αξιοπιστία

                  Κόστος αποκατάστασης παροχής

                  Περιβάλλον

                  Κόστος εκπομπών (εξοπλισμός ελέγχου CO2, άδειες λειτουργίας και εκπομπών)

                  Ασφάλεια ενεργειακού εφοδιασμού

                  Κόστος των ορυκτών καυσίμων που καταναλώνονται για την ηλεκτροπαραγωγή

                  Κόστος των ορυκτών καυσίμων για τη μεταφορά και τη λειτουργία

                  Λοιπά

                  Κόστος των προγραμμάτων συμμετοχής των καταναλωτών

                  Μη ανακτήσιμες δαπάνες για προγενέστερα εγκατεστημένους (συμβατικούς) μετρητές

            5.   ΜΗ ΕΞΑΝΤΛΗΤΙΚΟΣ ΚΑΤΑΛΟΓΟΣ ΤΩΝ ΜΑΘΗΜΑΤΙΚΩΝ ΤΎΠΩΝ ΓΙΑ ΤΗΝ ΠΟΣΟΤΙΚΟΠΟΙΗΣΗ ΤΩΝ ΟΦΕΛΩΝ ΣΤΗΝ ΠΕΡΙΠΤΩΣΗ ΤΗΣ ΗΛΕΚΤΡΙΚΗΣ ΕΝΕΡΓΕΙΑΣ

                  Όφελος

                  Επιμέρους όφελος

                  Χρηματική αποτίμηση

                  Μείωση του κόστους ανάγνωσης και λειτουργίας των μετρητών

                  Μειωμένο κόστος λειτουργίας μετρητών

                  Αξία (EUR) = [Εκτιμώμενες μειώσεις του κόστους λόγω εξ αποστάσεως χειρισμών των μετρητών (EUR/έτος)] σενάριο εξάπλωσης — [Εκτιμώμενες μειώσεις του κόστους λόγω εξ αποστάσεως χειρισμών των μετρητών (EUR/έτος) × ποσοστό αστοχίας επικοινωνίας (%/100)] σενάριο εξάπλωσης

                  Μειωμένο κόστος ανάγνωσης μετρητών

                  Αξία (EUR) = [Κόστος για τις τοπικές αναγνώσεις μετρητών (EUR)]γραμμή βάσης – [Εκτιμώμενο κόστος για τις τοπικές αναγνώσεις «αποκεντρωμένων» μετρητών (EUR)] σενάριο εξάπλωσης

                  Όπου:
                  [Κόστος για τις τοπικές αναγνώσεις μετρητών (EUR)]γραμμή βάσης= αριθμός πελατών επιπέδου ΧΤ (2) × ιστορικό κόστος ανάγνωσης μετρητή/πελάτη/έτος (EUR)
                  [Εκτιμώμενο κόστος για τις τοπικές αναγνώσεις «αποκεντρωμένων» μετρητών (EUR)] σενάριο εξάπλωσης= [αριθμός πελατών επιπέδου ΧΤ × % πελατών μη συμπεριλαμβανομένων στην εξάπλωση × Μέσο κόστος αποκεντρωμένης ανάγνωσης ανά πελάτη (EUR/πελάτη)] + [αριθμός πελατών επιπέδου ΧΤ × % πελατών συμπεριλαμβανομένων στην εξάπλωση × Ποσοστό αστοχίας επικοινωνίας (%)×Μέσο κόστος αποκεντρωμένης ανάγνωσης ανά πελάτη (EUR/αριθμός πελατών

                  Μειωμένο κόστος τιμολόγησης

                  Αξία (EUR) = [αριθμός πελατών επιπέδου ΧΤ × Κόστος τιμολόγησης/πελάτη/έτος (EUR)]γραμμή βάσης — [αριθμός πελατών ΧΤ × Κόστος τιμολόγησης/πελάτη/έτος (EUR)]σενάριο εξάπλωσης

                  Μειωμένο κόστος κέντρου κλήσεων/εξυπηρέτησης πελατών

                  Αξία (EUR) = [αριθμός πελατών επιπέδου ΧΤ × Κόστος εξυπηρέτησης πελατών/πελάτη/έτος(EUR)]γραμμή βάσης — [αριθμός πελατών επιπέδου ΧΤ × Κόστος εξυπηρέτησης πελατών/πελάτη/έτος(EUR)]σενάριο εξάπλωσης

                  Μείωση του κόστους λειτουργίας και συντήρησης

                  Μειωμένο κόστος συντήρησης των εγκαταστάσεων του δικτύου

                  Αξία (EUR) = [Άμεσο κόστος για τη συντήρηση των εγκαταστάσεων του δικτύου (EUR/έτος)]γραμμή βάσης — [Άμεσο κόστος για τη συντήρηση των εγκαταστάσεων του δικτύου (EUR/έτος)] σενάριο εξάπλωσης

                  Μειωμένο κόστος βλαβών εξοπλισμού

                  Αξία (EUR) = [Κόστος των βλαβών εξοπλισμού (EUR/έτος)]γραμμή βάσης — [Κόστος των βλαβών εξοπλισμού (EUR/έτος)] σενάριο εξάπλωσης

                  Αναβληθείσες/αποφευχθείσες επενδύσεις σε δυναμικότητα διανομής

                  Αναβληθείσες επενδύσεις σε δυναμικότητα διανομής λόγω της οικονομικής απόδοσης των εγκαταστάσεων του δικτύου

                  Αξία (EUR) = Ετήσια επένδυση για την ενίσχυση της δυναμικότητας (EUR/έτος) × Διάρκεια αναβολής (αριθμός ετών) × Απόδοση της επένδυσης (%/100)

                  Αναβληθείσες επενδύσεις σε δυναμικότητα διανομής λόγω της απόσβεσης των εγκαταστάσεων του δικτύου

                  Αξία (EUR) = Ετήσια επένδυση για την ενίσχυση της δυναμικότητας (EUR/έτος) × Διάρκεια αναβολής (αριθμός ετών) × αριθμός ετών για την απόσβεση των εγκαταστάσεων για την ενίσχυση της δυναμικότητας διανομής

                  Αναβληθείσες/αποφευχθείσες επενδύσεις σε δυναμικότητα μεταφοράς

                  Αναβληθείσες επενδύσεις σε δυναμικότητα μεταφοράς λόγω της οικονομικής απόδοσης των εγκαταστάσεων του δικτύου

                  Αξία (EUR) = Ετήσια επένδυση για την ενίσχυση της δυναμικότητας (EUR/έτος) × Διάρκεια αναβολής (αριθμός ετών) × Απόδοση της επένδυσης (%/100)

                  Αναβληθείσες επενδύσεις σε δυναμικότητα μεταφοράς λόγω της απόσβεσης των εγκαταστάσεων του δικτύου

                  Αξία (EUR) = Ετήσια επένδυση για την ενίσχυση της δυναμικότητας (EUR/έτος) × Διάρκεια αναβολής (αριθμός ετών) × αριθμός ετών για την απόσβεση των εγκαταστάσεων για την ενίσχυση της δυναμικότητας μεταφοράς

                  Αναβληθείσες/αποφευχθείσες επενδύσεις σε δυναμικότητα ηλεκτροπαραγωγής

                  Αναβληθείσες επενδύσεις σε μονάδες παραγωγής φορτίου αιχμής

                  Αξία (EUR) = Ετήσια επένδυση για την ενίσχυση της παραγωγής φορτίου αιχμής (EUR/έτος) × Διάρκεια αναβολής (αριθμός ετών)

                  Αναβληθείσες επενδύσεις σε παραγωγή στρεφόμενης εφεδρείας ισχύος

                  Αξία (EUR) = Ετήσια επένδυση για την ενίσχυση της παραγωγής στρεφόμενης εφεδρείας ισχύος (EUR/έτος) × Διάρκεια αναβολής (αριθμός ετών)

                  Μείωση των τεχνικών απωλειών ηλεκτρικής ενέργειας

                  Μειωμένες τεχνικές απώλειες ηλεκτρικής ενέργειας

                  Αξία (EUR) = Μειωμένες απώλειες λόγω ενεργειακής απόδοσης (EUR/έτος) + Μειωμένες απώλειες λόγω ρύθμισης της τάσης (EUR/έτος) + Μειωμένες απώλειες σε επίπεδο μεταφοράς (EUR/έτος)

                  Εξοικονόμηση κόστους ηλεκτρικής ενέργειας

                  Μείωση της κατανάλωσης

                  Αξία (EUR) = Τιμή ενέργειας (EUR/MWh) × Συνολική κατανάλωση ενέργειας ΧΤ (MWh) × Εκτιμώμενο % της μείωσης της κατανάλωσης λόγω της εξάπλωσης (%/100)

                  Μετάθεση φορτίου αιχμής

                  Αξία (EUR) = Διαφορά μεταξύ του μεικτού κέρδους χονδρικής κατά την παραγωγή φορτίου αιχμής και του μεικτού κέρδους χονδρικής εκτός των περιόδων παραγωγής φορτίου αιχμής (EUR/MWh) × % Μετάθεση φορτίου αιχμής (%/100) × Συνολική κατανάλωση ενέργειας ΧΤ (MWh)

                  Μείωση των εμπορικών ζημιών

                  Μειωμένη κλοπή ηλεκτρικής ενέργειας

                  Αξία (EUR) = % των πελατών για τους οποίους διαπιστώνεται κλοπή ηλεκτρικής ενέργειας (%/100) × Εκτιμώμενη μέση τιμή του ενεργειακού φορτίου που δεν καταγράφεται/πελάτη/έτος (EUR) × Συνολικός αριθμός πελατών ΧΤ (αριθμός πελατών)

                  Έσοδα από την είσπραξη απλήρωτων οφειλών βάσει συμβάσεων παροχής ρεύματος

                  Αξία (EUR) = % των πελατών που δεν πληρώνουν τις οφειλές τους βάσει συμβάσεων παροχής ρεύματος (%/100) × Εκτιμώμενη αξία του ρεύματος που δεν πληρώνεται//πελάτη/έτος (EUR) × Συνολικός αριθμός πελατών ΧΤ (αριθμός πελατών)

                  Έσοδα από την αύξηση της παροχής ρεύματος βάσει συμβάσεων

                  Αξία (EUR) = % των πελατών που μετά την εγκατάσταση έξυπνων συστημάτων μέτρησης ζητούν αύξηση της παροχής ρεύματος στις συμβάσεις τους (%/100) × Εκτιμώμενη μέση αξία των εσόδων λόγω της αύξησης του παρεχόμενου ρεύματος βάσει συμβάσεων (EUR) × Συνολικός αριθμός πελατών ΧΤ (αριθμός πελατών)

                  Μείωση του χρόνου μη διαθεσιμότητας παροχής (χάρη στο προηγμένο σύστημα παρακολούθησης και στις πληροφορίες για το δίκτυο σε πραγματικό χρόνο)

                  Αξία της υπηρεσίας διαρκούς παροχής

                  Αξία (EUR) = Συνολική κατανάλωση ενέργειας ΜΤ (3) +ΧΤ (MWh)/Λεπτά της ώρας ανά έτος (αριθμός /έτος) × Μέσος όρος μη διαθεσιμότητας παροχής σε λεπτά της ώρας/έτος (αριθμός /έτος) × Αξία (EUR/MWh) × % Μείωση του χρόνου μη διαθεσιμότητας παροχής (%/100)

                  Μειωμένο κόστος για την αποζημίωση πελατών

                  Αξία (EUR) = Μέση ετήσια αποζημίωση πελατών (EUR) × % Μείωση των αποζημιώσεων πελατών

                  Μείωση των εκπομπών CO2

                  Μειωμένες εκπομπές CO2 λόγω της μείωσης των απωλειών γραμμής

                  Αξία (EUR) = [Απώλειες γραμμής (MWh) × Περιεκτικότητα σε CO2 (τόνοι/MWh) × Τιμή CO2 (EUR/τόνο)]γραμμή βάσης —
                  [Απώλειες γραμμής (MWh) × Περιεκτικότητα σε CO2 (τόνοι/MWh) × Τιμή CO2 (EUR/τόνο)] σενάριο εξάπλωσης

                  Μειωμένες εκπομπές CO2 λόγω της ευρύτερης διάδοσης των πηγών ηλεκτροπαραγωγής χαμηλών ανθρακούχων εκπομπών (ως συνέπεια της εμπορικής εξάπλωσης των έξυπνων συστημάτων μέτρησης)

                  Αξία (EUR) = [Εκπομπές CO2 (τόνοι) × Τιμή CO2 (EUR/τόνο)] γραμμή βάσης — [Εκπομπές CO2 (τόνοι) × Τιμή CO2 (EUR/τόνο)] σενάριο εξάπλωσης

                  Μειωμένες εκπομπές CO2 λόγω περιορισμού των διαδρομών τεχνικού προσωπικού με φορτηγά

                  Αξία (EUR) = Αποφυγή κατανάλωσης αριθμού λίτρων καυσίμου (αριθμός ) × Κόστος λίτρου καυσίμου (EUR)

                  Μειωμένη κατανάλωση καυσίμων λόγω περιορισμού των διαδρομών τεχνικού προσωπικού με φορτηγά

                  Αξία (EUR) = Αποφυγή κατανάλωσης αριθμού λίτρων καυσίμου (αριθμός ) × Κόστος λίτρου καυσίμου(EUR)

                  Μείωση της ατμοσφαιρικής ρύπανσης (αιωρούμενα σωματίδια, NOx, SO2)

                  Μειωμένες εκπομπές ρύπων λόγω μείωσης των απωλειών γραμμής

                  Για κάθε ρύπο:
                  Αξία (EUR) = [Απώλειες γραμμής (MWh) × Περιεκτικότητα σε ατμοσφαιρικούς ρύπους (μονάδα/MWh) × Κόστος ατμοσφαιρικού ρύπου (EUR/μονάδα)] γραμμή βάσης —
                  Απώλειες γραμμής (MWh) × Περιεκτικότητα σε ατμοσφαιρικούς ρύπους (μονάδα/MWh) × Κόστος ατμοσφαιρικού ρύπου (EUR/μονάδα)] σενάριο εξάπλωσης

                  Μειωμένες εκπομπές ρύπων λόγω της ευρύτερης διάδοσης των πηγών ηλεκτροπαραγωγής χαμηλών ανθρακούχων εκπομπών (ως συνέπεια της εμπορικής εξάπλωσης των έξυπνων συστημάτων μέτρησης)

                  Για κάθε ρύπο:
                  Αξία (EUR) = [Εκπομπές ατμοσφαιρικών ρύπων (μονάδα) × Κόστος ατμοσφαιρικού ρύπου (EUR/μονάδα)] γραμμή βάσης — [Εκπομπές ατμοσφαιρικών ρύπων(μονάδα) × Κόστος ατμοσφαιρικού ρύπου (EUR/μονάδα)] σενάριο εξάπλωσης

                  Μειωμένες εκπομπές ρύπων λόγω περιορισμού των διαδρομών τεχνικού προσωπικού με φορτηγά

                  Αξία (EUR) = Αποφυγή κατανάλωσης αριθμού λίτρων καυσίμου (αριθμός ) × Κόστος ανά λίτρο καυσίμου που αποφεύγεται (EUR)

         Σημείωση: Για το «κόστος των ατμοσφαιρικών ρύπων» (αιωρούμενα σωματίδια, NOx, SO2), συνιστάται να χρησιμοποιείται η οδηγία για την προώθηση καθαρών οχημάτων —οδηγία 2009/33/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση καθαρών και ενεργειακώς αποδοτικών οχημάτων οδικών μεταφορών— και η μέθοδος για την ποσοτικοποίηση της βελτίωσης της ποιότητας του ατμοσφαιρικού αέρα βάσει (4) του προγράμματος CAFE (Clean Air for Europe — Καθαρός αέρας για την Ευρώπη).

         (1)  Παράρτημα 7.10 του εγγράφου εργασίας της Επιτροπής SEC(2011) 288 τελικό — «Εκτίμηση επιπτώσεων»: http://eur-lex.europa.eu/LexUriServ/LexUriServ.do?uri=SEC:2011:0288:FIN:EN:PDF

         (2)  ΧΤ = Χαμηλή τάση.

         (3)  ΜΤ = Μέση τάση.

         (4)  ΕΕ L 120 της 15.5.2009, σ. 5.


title: Σύσταση του Συμβουλίου, της 12ης Φεβρουαρίου 2008 , για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (ενάτου ΕΤΑ) για το οικονομικό έτος 2006

text:
               15.2.2008

               EL

               Επίσημη Εφημερίδα της Ευρωπαϊκής Ένωσης

               L 41/24

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 12ης Φεβρουαρίου 2008
   για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (ενάτου ΕΤΑ) για το οικονομικό έτος 2006
   (2008/118/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τη συμφωνία εταιρικής σχέσης ΑΚΕ-ΕΚ, που υπεγράφη στο Κοτονού στις 23 Ιουνίου 2000 (1) και τροποποιήθηκε στο Λουξεμβούργο (Μεγάλο Δουκάτο του Λουξεμβούργου) στις 25 Ιουνίου 2005 (2),
   την εσωτερική συμφωνία για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ (3), με την οποία συστήνεται, μεταξύ άλλων, το Ένατο Ευρωπαϊκό Ταμείο Ανάπτυξης (ένατο ΕΤΑ) και ιδίως το άρθρο της 32 παράγραφος 3,
   τον δημοσιονομικό κανονισμό, της 27ης Μαρτίου 2003, εφαρμοστέο στο ένατο ευρωπαϊκό ταμείο ανάπτυξης (4), και ιδίως τα άρθρα 96 έως 103,
   Έχοντας εξετάσει το λογαριασμό διαχείρισης και τον ισολογισμό της λειτουργίας του ενάτου ΕΤΑ, ως είχαν στις 31 Δεκεμβρίου 2006, καθώς και την έκθεση του Ελεγκτικού Συνεδρίου για το οικονομικό έτος 2006, που συνοδεύεται από τις απαντήσεις της Επιτροπής (5),
   Εκτιμώντας τα ακόλουθα:

               (1)

               Βάσει του άρθρου 32 παράγραφος 3 της εσωτερικής συμφωνίας, η απαλλαγή από την ευθύνη για τη δημοσιονομική διαχείριση του ενάτου ΕΤΑ παρέχεται στην Επιτροπή από το Ευρωπαϊκό Κοινοβούλιο μετά από σύσταση του Συμβουλίου.

               (2)

               Η εκτέλεση των εργασιών του ενάτου ΕΤΑ από την Επιτροπή, κατά το οικονομικό έτος 2006, ήταν στο σύνολό της ικανοποιητική,

         ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του ενάτου ΕΤΑ για το οικονομικό έτος 2006.

      Βρυξέλλες, 12 Φεβρουαρίου 2008.

            Για το Συμβούλιο

            Ο Πρόεδρος

         A. BAJUK

      (1)  ΕΕ L 317 της 15.12.2000, σ. 3.

      (2)  ΕΕ L 287 της 28.10.2005, σ. 4.

      (3)  ΕΕ L 317 της 15.12.2000, σ. 355.

      (4)  ΕΕ L 83 της 1.4.2003, σ. 1.

      (5)  ΕΕ C 259 της 31.10.2007, σ. 1.